Najib mahu AGC sahkan memo bocor benar-benar wujud dan tulen

KUALA LUMPUR: Datuk Seri Najib Razak meminta Jabatan Peguam Negara (AGC) mengesahkan bahawa memo dalaman yang bocor membabitkan tuduhan enam pecah amanah dihadapinya benar-benar wujud dan kandungannya adalah tulen.

Memo setebal 12 muka surat yang tersebar di media sosial itu menyatakan, penilaian mendapati bukti dalam kes terbabit ‘sangat tidak mencukupi’ untuk membuktikan wujudnya kes prima facie bagi enam tuduhan terhadap Najib dan bekas Ketua Setiausaha Perbendaharaan, Tan Sri Mohd Irwan Serigar Abdullah.

Memo itu dikatakan dihantar Ketua Pendakwa Raya dalam kes itu, Datuk Jamil Aripin kepada Tan Sri Tommy Thomas, iaitu Peguam Negara ketika itu.

Dalam prosiding sebutan kes itu hari ini, Peguam Tan Sri Muhammad Shafee Abdullah berkata, memo itu menyatakan bahawa Jamil, yang mengetuai pasukan pendakwaan bersama tujuh timbalan pendakwa raya dan lima pegawai penyiasat, sebulat suara mengambil pendirian bahawa tuduhan itu tidak boleh dipertahankan.

Menurut Muhammad Shafee, pasukan pendakwaan menyatakan pertuduhan terbabit tidak seharusnya dikemukakan dari mula lagi kerana ia tidak memenuhi keperluan minimum bagi kesalahan pecah amanah dan untuk mewujudkan kes prima facie.

“Itu adalah pendapat yang sangat buruk terhadap pihak pendakwaan untuk meneruskan dengan tuduhan ini, oleh itu bagi membuktikan pembelaan kami, kami meminta pendakwaan mengambil pendirian sama ada dokumen yang bocor ini adalah benar-benar wujud dan tulen.

“Memo ini menjadi relevan kerana hujahan kami adalah kes ini secara terang-terangan satu penyalahgunaan proses mahkamah dan pendakwaan politik, terutama sekali apabila Tommy sendiri mengakui bahawa beliau adalah lantikan politik.

Bagaimanapun, peguam bela Mohd Irwan, Datuk K Kumaraendran berkata, adalah tidak sesuai bagi semua pihak untuk membangkitkan mengenai perkara berkenaan pada peringkat ini.

Beliau kemudian mencadangkan supaya semua individu yang dinyatakan dalam memo itu dimasukkan dalam senarai saksi.

Sementara itu, Timbalan Pendakwa Raya Muhammad Saifuddin Hashim Musaimi berkata, pihaknya tidak boleh memberikan sebarang komen mengenai isu terbabit.

Katanya, pendakwaan akan menyerahkan semua pernyataan saksi dan senarai saksi kepada pembelaan 14 hari sebelum perbicaraan bermula. – Berita Harian

Author

Media Variasi

View all posts

View all posts


Pengumuman peluang jana pendapatan tambahan bagi B40 dalam masa terdekat – Rafizi

KUALA LUMPUR: Kerajaan akan mengumumkan beberapa perkara penting dalam masa terdekat, termasuk membuka peluang untuk menjana pendapatan tambahan kepada lebih ramai golongan B40, sebagai alternatif supaya rakyat tidak perlu mengeluarkan simpanan Kumpulan Wang Simpanan Pekerja (KWSP).

Menteri Ekonomi, Rafizi Ramli berkata, pada masa yang sama kerajaan juga mula melihat kepada dasar-dasar dan program-program yang boleh meletakkan sasaran pertumbuhan gaji melalui Kajian Separuh Penggal Rancangan Malaysia Ke-12 (RMK-12)  yang sedang berlangsung.

“Ini kerana kerajaan mesti ada kerangka dasar yang jelas untuk tempoh dua hingga lima tahun akan datang bagi memastikan kenaikan gaji itu tidak diserahkan semata-mata kepada pasaran, dan semua perkara-perkara ini berbentuk jangka masa sederhana dan panjang,” katanya.

Beliau berkata demikian dalam persidangan media selepas Sesi Kick-Off Dialog Strategik Yang Berhormat Menteri Ekonomi: Permerkasaan Industri Untuk Memacu Pertumbuhan Ekonomi Dalam Era Revolusi Perindustrian Keempat hari ini.

Menurutnya, perkara ini menjadi tanggungjawab kerajaan bagi memastikan rakyat Malaysia ada sedikit simpanan di hari tua nanti di mana tumpuan akan diberikan dari segi bantuan serta dasar yang melibatkan kos sara hidup dan pendapatan.

“Kita perlu berhati-hati dengan pengeluaran KWSP, walaupun saya faham untuk sesetengah keluarga itu dapat membantu buat masa sekarang, tetapi kos yang terpaksa dibayar oleh mereka di kemudian hari adalah tinggi,” katanya.

Semalam, Perdana Menteri, Datuk Seri Anwar Ibrahim berkata, kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mengeluarkan simpanan KWSP.

Sementara itu, Rafizi berkata kesan kenaikan kos sara hidup juga dapat ditangani dengan lebih baik oleh isi rumah sekiranya program subsidi bersasar berjaya diberikan kepada kumpulan yang benar-benar memerlukannya.

“Proses membuat keputusan untuk penentuan kelayakan secara menyeluruh sedang berjalan dan ini adalah satu keputusan yang paling besar dalam ekonomi negara.. kita mesti berkeupayaan menentukan pendapatan isi rumah dan bilangan isi rumah,” katanya.

Beliau berkata, platform Pasukan Petugas Khas Pemudahcara Perniagaan (PEMUDAH) akan ditambah baik dengan harapan menjadikan Malaysia sebagai destinasi dan pasaran mesra perniagaan yang lebih kompetetif.

“Platform itu akan dipengerusikan oleh saya dan juga Ketua Setiausaha Negara Tan Sri Mohd Zuki Ali,” katanya. – BERNAMA


Murid biadab! Netizen mahu UPSR dikembalikan semula

CYBERJAYA: Sikap anak muda yang masih di bangku persekolahan semakin hari dilihat semakin menjadi-jadi.

Perkara itu berikutan sebilangan daripada anak kecil ini disifatkan biadab bukan sahaja dengar guru malah ketika berbicara dengan ibu bapa mereka.

Tambah membimbangkan apabila ada yang menjawab soalan peperiksaan dengan jawapan mengarut dek kerana terpengaruh dengan kandungan di media sosial masa kini.

Susulan itu, seorang pengguna Facebook dikenali Raja Shamri menyatakan cadangannya supaya Ujian Pencapaian Sekolah Rendah (UPSR) yang sudah dimansuhkan dikembalikan semula.

Malah, rata-rata warga net yang membaca hantaran cadangan lelaki terbabit turut menyokong perkara itu dilaksankan semula.

Menjengah di ruangan komen, ada yang bersetuju kerana berpendapat anak muda masa kini akan lebih progresif apabila wujudnya UPSR.

“Bila kita kata bagus akan ada yang kata tak bagus… cumanya bila ada peperiksaan kertas yang sama satu negara, murid-murid akan lebih berusaha untuk bersaing. Otak akan mula berfikir mencari jawapan, itu pendapat saya,” komen Roha Zul.

“Pelajar akan lebih fokus…untuk mencapai halatuju/target masing-masing,” tulis Norihan MShah.

“Kita mesti bangkit kembalikan UPSR! Baru pelajar ada lebih matlamat,” kata Faiz Deraman di ruangan komen itu.

Author

Diyana Rahip

View all posts

View all posts


UMNO perlu buang stigma parti rasuah untuk bangkit semula – Isham

KUALA LUMPUR: UMNO perlu berusaha membetulkan stigma masyarakat terhadap parti itu yang sering didakwa mengamalkan rasuah sekiranya mahu bangkit semula selepas berdepan prestasi buruk pada Pilihan Raya Umum ke-15 (PRU15).

Ketua Penerangan UMNO, Isham Jalil berkata, sepanjang 60 tahun menjadi parti dominan, UMNO sering menjadi sasaran diserang dengan isu rasuah sehingga ideologi itu berjaya ditanam dalam fikiran orang ramai.

“Orang kita tak kira dia ideologi apa dia tetap tidak suka rasuah, dia sukakan parti yang bersih. Jadi untuk bergerak ke hadapan, kita kena selesaikan dulu perkara ini kerana selagi tidak diselesaikan, stigma yang kata UMNO ni parti rasuah tak boleh dibuang,” katanya pada majlis ramah mesra Ketua Penerangan UMNO bersama media di sini hari ini.

Beliau juga berkata, sebagai usaha membersihkan Malaysia daripada perbuatan rasuah, ‘orang baik’ perlu melibatkan diri dalam politik.

Katanya, ini kerana jika dunia politik terus dipenuhi ‘orang jahat,’ Malaysia bakal berdepan pelbagai masalah kerana dasar negara akan ditentukan sendiri oleh individu yang mengamalkan perbuatan terkutuk itu.

Selain itu, Isham berkata, UMNO tidak akan sesekali meminda perlembagaannya bagi membolehkan dua jawatan tertinggi iaitu Presiden dan Timbalan Presiden tidak dipertanding pada pemilihan parti.

Beliau berkata, parti tidak pernah membangkitkan perkara itu dan mendakwa ia dibawa oleh pihak tertentu dengan niat memecahbelahkan UMNO.

Mengulas mengenai Perhimpunan Agung UMNO 2022 minggu depan, Isham berkata, pelbagai perkara berbangkit akan dibincang termasuk isu kekalahan pada PRU15, kerjasama dalam Kerajaan Perpaduan dan pemilihan parti.

“Kita akan bincang mengenai pemilihan UMNO kerana dalam waktu kritikal ini, keadaan ekonomi tidak elok, kita berdepan risiko kerajaan bertukar lagi dan sekiranya UMNO tak stabil, banyak perkara akan terjadi.

“Jika tumbang kerajaan, berlaku lagi ketidakstabilan politik maka pelabur tak akan masuk. Apa akan jadi pada negara kita, jadi sebab itu saya kata pemilihan UMNO ini bukan hanya memberi kesan kepada UMNO sahaja sebaliknya seluruh negara terkesan dan menentukan apa akan jadi pada negara ini,” katanya.

Perhimpunan Agung UMNO 2022, yang sebelum ini dijadualkan berlangsung dari 21 hingga 24 Disember 2022, telah ditangguhkan kepada 11 hingga 14 Januari 2023. – BERNAMA


Institut UMNO entiti penting pastikan parti terus relevan – Ahmad Zahid

Presiden UMNO itu berkata, penubuhan institut berkenaan bertujuan memperkasa parti dalam aspek intelektual dan sebagai platform bagi meningkatkan pengetahuan ahli mengenai falsafah serta sejarah perjuangan, kesedaran dan kefahaman politik selain membentuk kesatuan fikrah.

“Perbincangan bersama Timbalan Presiden Majlis Profesor Negara Profesor Emeritus Dr Kamaruddin M Said telahpun diadakan bagi melihat gerak kerja dan progres Institut UMNO,” menurutnya dalam hantaran di laman Facebook.

Januari lepas, Ahmad Zahid mengumumkan pelantikan Kamaruddin bagi mengetuai Institut UMNO, manakala Profesor Datuk Dr Abdul Mua’ti@Zambri Ahmad dilantik sebagai timbalan beliau. – BERNAMA


Tak berasas dakwa sekolah agama Selangor ditutup – Menteri Agama

CYBERJAYA: Dakwaan lebih 200 buah sekolah agama di Selangor diarah tutup adalah tidak berasas dan tuduhan tidak bertanggungjawab.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, Garis Panduan Pemutihan Sekolah Agama (Institusi Tahfiz) Persendirian Negeri Selangor telah dikuatkuasakan bermula 1 Januari 2021.

Beliau berkata, ini susulan insiden kebakaran sehingga melibatkan kemalangan jiwa di sekolah agama persendirian di Kuala Lumpur pada 2017.

Katanya, garis panduan itu dibuat bagi memastikan keselamatan dan kebajikan para pelajar dan seluruh warga institusi persendirian

“Inisiatif ini juga diambil sebagai langkah supaya tragedi meragut nyawa tidak berulang lagi mana-mana sekolah agama di negeri Selangor.

“Pada masa sama, penguatkuasaan Garis Panduan tersebut telah mendapat kerjasama daripada Persatuan Institusi Tahfiz Al-Quran Negeri Selangor (PITAS) yang dianggotai 478 institusi Sekolah Agama Persendirian,” katanya satu dalam kenyataan.

Pada Selasa, gabungan badan bukan kerajaan (NGO) Islam Selangor dan Negeri Sembilan menyuarakan kebimbangan terhadap isu amaran penutupan sekolah agama di negeri itu.

Pengerusi Sekretariat NGO berkenaan, Datuk Nazilah Idris memaklumkan, lebih 200 sekolah agama rakyat dinafikan, apabila diberikan surat amaran untuk keluar daripada premis perniagaan yang disewa.

Mengulas lanjut, Mohd Na’im berkata, Jabatan Perdana Menteri (Hal Ehwal Agama) telah dimaklumkan sejak 2021 bahawa, Jabatan Agama Islam Selangor (JAIS) melalui kerajaan negeri sudah menetapkan pihak sekolah perlu memenuhi syarat pendaftaran melalui Garis Panduan Pemutihan Sekolah Agama.

Tambahnya, kelonggaran telah diberi kepada pihak sekolah selama dua tahun.

Dalam tempoh ini, katanya, JAIS sudah mengeluarkan pendaftaran lanjutan bagi memberi peluang kepada pihak sekolah mendapatkan ulasan dari agensi yang berkaitan

“Justeru, dakwaan oleh pihak berkaitan yang kononnya amaran telah diberikan kepada sekolah agama persendirian supaya diarah keluar dari premis adalah tidak benar sama sekali dan berniat menimbulkan kegelisahan di kalangan umat Islam.

“Semua pihak adalah digesa supaya merujuk isu ini kepada pihak berautoriti supaya fakta dan konteks sesuatu isu itu tepat serta jelas, ” katanya.

Author

Fazleen Safina Abd Jamil

View all posts

View all posts


Van bawa pelancong Singapura jatuh cerun di Balik Pulau, seorang maut

BALIK PULAU: Seorang wanita warga Singapura dilaporkan maut apabila sebuah van persiaran yang membawa sekumpulan pelancong dari negara itu terbabas dan terjunam dari Bukit Genting, malam tadi.

Menurut Jurucakap Jabatan Bomba dan Penyelamat Pulau Pinang, pihaknya menerima panggilan kecemasan berhubung insiden berkenaan pada jam 8.14 malam.

Sebaik tiba, anggota mendapati van yang membawa 10 pelancong dari Singapura terbabas lalu jatuh ke dalam gaung sedalam kira-kira enam meter (20 kaki).

“Terdapat 11 orang mangsa di dalam van berkenaan dan kerja-kerja menyelamat mangsa sedang dilakukan dibantu oleh beberapa PBS berdekatan,” katanya.

Ketika ini, pasukan bomba dan polis sedang melakukan kerja-kerja menyelamat mangsa untuk dibawa naik ke atas.

Mangsa yang cedera terdiri daripada tujuh wanita dan tiga lelaki, termasuk seorang pemandu van warga tempatan.

Kesemua mereka dihantar ke Hospital Balik Pulau dan Hospital Pulau Pinang untuk mendapatkan rawatan lanjut.

Operasi menyelamat dilakukan jentera dari Balai Bomba dan Penyelamat Seri Balik Pulau dan BBP Balik Pulau.

Katanya, maklumat lanjut berhubung status mangsa akan dikemas kini dari masa ke semasa.

Difahamkan, kesemua mangsa dikatakan berada di situ untuk menikmati makan malam di sebuah restoran di puncak bukit terbabit dan kejadian dikatakan berlaku semasa van berkenaan turun dari bukit. – Astro Awani

Author

Media Variasi

View all posts

View all posts


Kabinet Kerajaan Perpaduan fokus pemulihan negara

CYBERJAYA: Penganalisis politik, Dr Mazlan Ali melihat secara keseluruhannya Kabinet baharu dalam Kerajaan Perpaduan sebagai Kabinet yang kompak dan mempunyai tanggungjawab yang besar.

Pensyarah Kanan Pusat Perdana Fakulti Teknologi Dan Informatik Razak, Universiti Teknologi Malaysia (UTM) itu berkata, dilihat orang yang menyertai Kabinet ini kebanyakannya berpengalaman dan beberapa calon baharu tetapi mereka ini ahli politik yang sudah teruji sebelum ini.

Menurutnya, sudah pastilah akan ada banyak kritikan kononnya Kabinet ini mengambil kluster mahkamah kerana pelantikan Datuk Seri Ahmad Zahid Hamidi sebagai Timbalan Perdana Menteri.

“Tetapi kita harus faham bahawa Perdana Menteri, Datuk Seri Anwar Ibrahim tidak ada pilihan kerana beliau bukanlah Perdana Menteri majoriti, beliau hanya ada 82 kerusi Parlimen (PH).

“Dan perjanjian Anwar dengan parti-parti yang menyertai kerajaannya adalah pemilihan anggota Kabinet daripada anggota-anggota yang menyertai itu mestilah daripada cadangan ketua parti.

“Saya lihat, dengan perancangan dan sasaran Datuk Seri Anwar sedang rangka sekarang, saya boleh katakan ini adalah kabinet bekerja yang fokus kepada pemulihan negara,” katanya kepada MEDIA VARIASI pada Ahad.

Ketika dihubungi untuk mengulas mengenai Kabinet ini, beliau mengingatkan bahawa Kerajaan Perpaduan ini bukanlah kerajaan PH atau BN atau apa-apa jenis kerajaan parti.

Tegasnya, kerajaan ini adalah kerajaan di mana penyertaan parti-parti politik yang mana asalnya mereka adalah musuh.

“Tetapi di atas sebab untuk mengatasi masalah negara, mereka meletakkan di tepi dahulu perbezaan itu, menyahut seruan Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah.

“Jadi, dalam konteks pembentukan Kabinet ini, saya melihat Datuk Seri Anwar mengambil pendekatan mengutamakan kepentingan negara sekarang ini, oleh kerana negara ada masalah dari segi ekonomi; kos hidup rakyat yang tinggi.

“Maka, beliau mewujudkan Kabinet yang kompak dan kecil, dengan jumlah yang signifikan, dengan keadaan ekonomi negara, tujuannya adalah menambah keberkesanan Kabinet pada masa yang sama mengurangkan kos saraan yang ditanggung kerajaan,” jelasnya lagi.

Asalnya musuh, kini bersatu bawah Kerajaan Perpaduan [VIDEO]

Author

Faridah Amiratul

View all posts

View all posts


Subsidi telur dan ayam diteruskan hingga Jun dengan kos RM1.28 bilion

PUTRAJAYA: Kementerian Pertanian dan Keterjaminan Makanan (KPKM) akan meneruskan penyediaan subsidi bagi telur dan ayam sehingga Jun 2023 melibatkan kos sebanyak RM1.28 bilion, menurut

KPKM dalam kenyataan hari ini memaklumkan kerajaan melalui mesyuarat Jemaah Menteri mencapai kata sepakat untuk meneruskan penyediaan subsidi bagi telur ayam itu pada 17 Februari pas.

“Langkah ini diambil demi memastikan bekalan telur ayam dalam negara kekal stabil, sementara kajian mengenai mekanisme dan dasar penyaluran subsidi secara bersasar dapat dimuktamadkan dalam tempoh masa terdekat,” menurut kenyataan itu.

Menurut KPKM, keperluan untuk membawa masuk telur ayam dari luar negara juga akan dikaji semula setelah bekalan telur ayam kembali stabil.

“Inisiatif membawa masuk telur ayam dari sumber luar merupakan langkah sementara bagi memastikan bekalan telur ayam dalam negara kekal stabil dan tidak terputus,” katanya.

KPKM berkata, pihaknya sentiasa memantau keperluan bekalan telur ayam dalam pasaran dan terus berusaha dengan pelbagai pendekatan bagi menjamin bekalan telur ayam dalam negara stabil seperti sediakala. – BERNAMA


Pengembara dari China perlu lalui saringan demam – Dr Zaliha

PUTRAJAYA: Semua pengembara yang tiba dari luar negara termasuk China di pintu masuk antarabangsa (PMA) perlu melalui saringan demam, kata Menteri Kesihatan, Dr Zaliha Mustafa.

Beliau berkata, pengembara yang dikesan demam, bergejala atau rujukan kendiri akan dirujuk ke pusat kuarantin atau pihak kesihatan untuk pemeriksaan semula.

“Sekiranya disyaki COVID-19, ujian COVID-19 akan dijalankan,” katanya dalam satu kenyataan di sini hari ini.

Menurut beliau, langkah itu antara empat strategi utama Kementerian Kesihatan (KKM) dalam mempertingkatkan kesiapsiagaan bagi menghadapi sebarang kemungkinan peningkatan kes dan kematian akibat pandemik COVID-19 di Malaysia serta perubahan polisi pengurusan COVID-19 di China.

China mengumumkan kelonggaran pengurusan COVID-19 pada 8 Januari dan Suruhanjaya Kesihatan Kebangsaan (NHC) memaklumkan Beijing tidak akan mengenakan kuarantin ke atas mereka yang memasuki negara itu.

Keputusan berkenaan dibuat ketika China berdepan peningkatan jangkitan yang membimbangkan, sementara jumlah kematian dilaporkan turut meningkat.

Pada masa sama, Dr Zaliha berkata, langkah survelan di PMA juga akan diperkukuh dengan pengambilan sampel air kumbahan pesawat dari China.

“Sampel air kumbahan akan dihantar ke Makmal Kesihatan Awam Kebangsaan untuk ujian PCR dan seterusnya dihantar untuk penjujukan genom sekiranya dikesan positif COVID-19,” katanya.

Bagi mengesan sebarang varian baharu pula, semua kes penyakit seperti influenza (ILI) dan Jangkitan Pernafasan Akut Teruk (SARI) yang mendapatkan perkhidmatan di fasiliti kesihatan dan mempunyai sejarah perjalanan ke China atau kontak dengan individu dari China dalam tempoh 14 hari perlu melalui ujian RTK-Ag.

Katanya, hasil ujian RTK-Ag COVID-19 itu akan dihantar untuk penjujukan genom sekiranya positif COVID-19.

Dr Zaliha berkata, KKM turut melindungi komuniti melalui pemberian vaksin termasuk kumpulan rentan dan berisiko tinggi dengan mmenawarkan pemberian vaksin secara jumpa terus di fasiliti kesihatan KKM.

Katanya, selain itu KKM akan mempertingkatkan kesiapsiagaan dan respons sistem perkhidmatan kesihatan awam melalui pengukuhan pengurusan COVID-19 menggunakan pendekatan Find, Test, Trace, Isolate, and Support (FTTIS) yang diautomasikan.

Beliau berkata, aktiviti advokasi dan komunikasi risiko berkaitan COVID-19 termasuk vaksinasi serta rawatan juga dipertingkat kepada semua lapisan masyarakat.

Dr Zaliha turut memaklumkan pengisytiharan Malaysia sebagai Kawasan Tempatan Jangkitan yang akan tamat esok telah dilanjutkan hingga 30 Jun depan bagi memudahkan KKM menjalankan aktiviti pencegahan dan pengawalan penularan jangkitan COVID-19 menggunakan peruntukan di bawah P.U. (A) 83/2022.

“Pelanjutan ini telah diwartakan pada 27 Dis 2022 melalui perintah Pencegahan dan Pengawalan Penyakit Berjangkit (Pengisytiharan Kawasan Tempatan Jangkitan) (Pelanjutan Kuat Kuasa) (No.2) 2022 (P.U. (A) 397/2022),” katanya.

P.U. (A) 83/2022 yang diwartakan pada 31 Mac lepas adalah Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) (Fasa Peralihan ke Endemik) 2022. – BERNAMA


Najib rayu keputusan mahkamah batal samannya terhadap Tommy Thomas

KUALA LUMPUR: Bekas Perdana Menteri, Datuk Seri Najib Tun Razak telah merayu terhadap keputusan Mahkamah Tinggi yang membatalkan samannya terhadap bekas Peguam Negara (AG), Tan Sri Tommy Thomas berhubung dakwaan menyalahgunakan kuasa dengan mendakwanya atas pertuduhan melibatkan 1Malaysia Development Berhad (1MDB).

Peguam Yudistra Darma Dorai yang mewakili Najib ketika dihubungi hari ini berkata notis rayuan itu difailkan pada 22 Disember lepas.

Peguam Mervyn Lai, mewakili Thomas yang mengesahkan perkara itu berkata, Mahkamah Rayuan belum menetapkan tarikh lanjut mengenai perkara berkenaan.

Pada 25 November lepas, Hakim Datuk Ahmad Bache membenarkan permohonan Thomas untuk membatalkan saman berkenaan selepas mendapati tuntutan saman Najib adalah remeh, menyusahkan dan menyalahgunakan proses mahkamah.

Thomas, melalui notis permohonan untuk membatalkan saman itu yang difailkan pada 18 November 2021, antara lain mendakwa jika saman Najib diterus dan dibicarakan, ia akan menyebabkan kes jenayah yang dihadapi bekas Perdana Menteri itu dan dibicarakan di Mahkamah Tinggi tergendala.

Najib, yang memfailkan saman itu pada 22 Oktober 2021, mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.

Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).

Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya. – BERNAMA


Pemandu maut, lima cedera kereta kemalangan dengan lori

HULU SELANGOR: Seorang lelaki maut, manakala lima lagi cedera dalam nahas melibatkan sebuah kereta dan lori di Kilometer 436.8 Lebuhraya Utara Selatan menghala ke Utara, di sini, hari ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan kecemasan itu sekitar pukul 10.04 pagi.

Katanya, seramai 10 pegawai dan anggota bersama jentera dari Balai Bomba dan Penyelamat (BBP) Bukit Sentosa dikejarkan ke lokasi kejadian.

“Setibanya di lokasi, didapati kemalangan membabitkan sebuah kereta Mazda 3 dan sebuah lori satu tan.

“Terdapat seorang lelaki tersepit di tempat duduk pemandu. Anggota bomba kemudian bertindak memotong pintu kereta itu menggunakan peralatan hidraulik sehingga mangsa berjaya dikeluarkan,” katanya dalam kenyataan hari ini.

Bagaimanapun, menurut Mukhlis, pemandu Mazda 3 itu disahkan meninggal dunia oleh pasukan perubatan.

“Lima mangsa dalam lori satu tan berjaya keluar sebelum pihak bomba tiba di lokasi kejadian.

“Empat daripada mereka mengalami luka manakala seorang lagi sakit di bahagian dada telah dibawa ke hospital dengan menggunakan kenderaan awam,” katanya. – Kosmo!

Author

Media Variasi

View all posts

View all posts


Liga Super: Tiada penambahan pemain NSFC pada jendela perpindahan kedua

SEREMBAN: Kelab Bola Sepak Negeri Sembilan (NSFC) mengumumkan tiada penambahan pemain bagi jendela perpindahan kedua Liga Super musim ini.

NSFC dalam kenyataan memaklumkan keputusan itu dibuat bagi memberi peluang kepada bakat baharu skuad Piala MFL (B-23) membuktikan kebolehan pasukan.

Selain itu, NSFC juga mencapai persetujuan bersama pemain import dari Brazil, Vinicius Leonel Da Silva untuk menamatkan kontraknya lebih awal selepas menerima laporan prestasi kurang memuaskan daripada Ketua Jurulatih, K Devan.

“Pihak pengurusan NSFC sedia maklum berkenaan prestasi terkini pasukan yang kini menduduki tangga kesembilan. Sejak 2021, kelab memberikan kuasa penuh kepada ketua jurulatih untuk membuat keputusan berkenaan pemilihan pegawai teknikal dan pemain tanpa campur tangan mana-mana pihak.

“Pengagihan tanggungjawab yang sama juga membolehkan pasukan NSFC menduduki tempat keempat liga pada musim lepas. Pihak kelab mengakui persediaan pasukan bagi tahun ini agak lewat kerana kekangan kewangan dihadapi bagi musim 2023,” menurut kenyataan itu.

Bagaimanapun, pihak kelab sedaya upaya berusaha memastikan NSFC dapat menampilkan lima pemain import walaupun pada awalnya keputusan dibuat hanya tiga pemain import sahaja.

Skuad Jang kini mempunyai empat pemain import iaitu Anselmo Arruda da Silva dari Brazil; Levy Clemen Madinda dari Gabon (pemain tengah); Mark Herold Goulon dari Perancis (pertahanan) dan Muhammad Safuwan Baharudin dari Singapura (pertahanan).

Setelah mengharungi 14 perlawanan saingan liga musim ini, NSFC menghuni tangga kesembilan dengan 18 mata. – BERNAMA


Bayaran BKM Fasa 4 diawalkan mulai 15 Nov – PM

BERA: Pembayaran Bantuan Keluarga Malaysia (BKM) Fasa Empat bernilai RM2.1 bilion yang akan memanfaatkan 5.2 juta penerima, bakal dikreditkan ke akaun mereka secara berperingkat selama tiga hari bermula 15 November ini, kata Perdana Menteri, Datuk Seri Ismail Sabri Yaakob.

Beliau berkata, pembayaran itu pada asalnya dijadualkan dibuat pada Disember, namun dipercepatkan kepada minggu hadapan bagi membantu penerimanya membuat persediaan menghadapi monsun timur laut (MTL), yang dijadualkan bermula pada pertengahan bulan ini.

“Bagi BKM Fasa Empat, setiap penerima akan menerima sehingga RM900 mengikut kategori kelayakan masing-masing, dan pembayaran ini adalah bayaran akhir baki nilai yang sepatutnya diterima pada tahun ini.

“Mereka yang akan menerima bayaran ini terdiri daripada penerima sedia ada bagi kategori isi rumah dan warga emas bujang atau yang tiada pasangan,” katanya pada sidang media selepas Program Ramah Mesra di Kampung Batu Bor di sini hari ini.

Sehubungan itu, Ismail Sabri berkata, mereka yang layak menerima bantuan tersebut boleh menyemak status pembayaran bermula 15 November ini, selain boleh merujuk portal rasmi BKM di https://bkm.hasil.gov.my untuk maklumat lanjut pembayaran.

BKM adalah inisiatif bantuan tunai langsung yang telah diumumkan dalam Bajet 2022 bagi membantu mereka yang memerlukan untuk bangun semula pasca pandemik COVID-19 dan meringankan beban kos sara hidup rakyat Malaysia.

Secara keseluruhannya, RM8 bilion telah diperuntukkan untuk BKM yang memanfaatkan 8.7 juta penerima bagi tahun 2022. – BERNAMA


Tentera Israel bunuh seorang lagi warga Palestin di Tebing Barat, angka kematian meningkat kepada 186

SEORANG lagi warga Palestin terbunuh ditembak tentera Israel di Tebing Barat pada Ahad, menjadikan jumlah kematian di wilayah yang diduduki sejak 7 Oktober hingga 186 orang, kata Kementerian Kesihatan.

Dalam satu kenyataan, kementerian itu berkata: “Montaser Muhammad Amin Saif, 34, ditembak Ahad oleh tentera pendudukan Israel di perkampungan Burqa di utara Nablus.”

Tentera Israel menyerbu bandar Burqa, dan menggeledah beberapa rumah, menurut agensi berita rasmi Palestin WAFA.

Ketegangan memuncak di seluruh Tebing Barat sejak pertempuran tercetus pada 7 Oktober antara kumpulan Palestin dan Israel di Gaza.

Israel telah melancarkan serangan udara dan darat tanpa henti ke atas Genting Gaza, termasuk hospital, kediaman, dan rumah ibadat.

Sekurang-kurangnya 11,078 rakyat Palestin telah terbunuh, termasuk 4,506 kanak-kanak dan 3,027 wanita.

Angka kematian Israel hampir 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Musk perjelas penjenamaan semula Twitter

ELON Musk telah menjelaskan penjenamaan semula Twitter yang dilakukan dalam ‘sekelip mata’ kepada ‘X’, ketika jutawan itu berusaha mengembangkan rangkaian media sosial melangkaui fungsi blog mikronya dan menjadi hab kewangan dan platform pemesejan.

Dalam baik pulih radikal pada Isnin, Musk menggantikan logo burung ikonik Twitter dengan simbol X dan membuat hantaran bahawa “X.com kini menghala ke Twitter.com.”

Jutawan itu menjelaskan bahawa dia membeli Twitter dengan matlamat untuk mengubahnya menjadi “aplikasi segala-galanya” di sepanjang barisan aplikasi super Asia seperti WeChat China dalam tempoh lima tahun. X akan menawarkan perbankan, membeli-belah, menghantar mesej dan menelefon, tempahan perjalanan, perdagangan saham, dan pelbagai perkhidmatan lain, tambahnya.

“Dalam beberapa bulan akan datang, kami akan menambah komunikasi yang komprehensif dan keupayaan untuk mengendalikan seluruh dunia kewangan anda. Nama Twitter tidak masuk akal dalam konteks itu,” kata Musk.

Pada Ahad, jutawan itu mengumumkan bahawa syarikat itu akhirnya akan “mengucapkan selamat tinggal kepada jenama Twitter dan, secara beransur-ansur, semua burung,” ketika dia berkongsi gambar penjenamaan X baharu yang ditayangkan di sebelah ibu pejabat Twitter di San Francisco.

“Ia adalah perkara yang sangat jarang berlaku – dalam kehidupan atau dalam perniagaan – bahawa anda mendapat peluang kedua untuk membuat satu lagi kesan besar. Twitter membuat satu tanggapan besar dan mengubah cara kami berkomunikasi. Kini, X akan pergi lebih jauh, mengubah dataran bandar global,” kata Ketua Eksekutif Twitter, Linda Yaccarino.

Diasaskan pada tahun 2006, Twitter telah menggunakan lambang burung biru yang diiktiraf secara global selama lebih daripada satu dekad.

Musk membeli platform media sosial itu dengan harga AS$44 bilion tahun lepas, dan peralihan kepada X telah dilihat oleh ramai pemain pasaran sebagai satu langkah yang kontroversi.

“Kami percaya Musk boleh berjaya dari masa ke masa menukar Twitter kepada konsep aplikasi super tetapi ini tidak akan berlaku dalam sekelip mata,” kata penganalisis Wedbush dan Ives. “Kami suka strategi untuk Twitter, tetapi X menggantikan burung ikonik Twitter agak membingungkan.”

Aplikasi super popular di Asia, WeChat Tencent, contohnya, menawarkan pelbagai perkhidmatan yang menggabungkan pelbagai aspek kewangan pengguna dan interaksi.

Author

View all posts


Judi Piala Dunia: Polis tahan 41 individu, rampas kredit taruhan RM1.16 juta

KUALA LUMPUR: Polis Kuala Lumpur menahan 41 individu dan merampas had kredit pertaruhan bernilai RM1,160,723 membabitkan kegiatan judi bola sepak Piala Dunia Qatar 2022 menerusi Op Soga IX, bermula 19 November lepas hingga semalam.

Ketua Polis Kuala Lumpur, Datuk Azmi Abu Kassim dalam kenyataan hari ini berkata, kesemua mereka terdiri daripada 38 lelaki dan tiga wanita termasuk seorang wanita warga asing ditahan dalam 24 serbuan berasingan sekitar ibu negara.

Beliau berkata pelbagai peralatan peranti elektronik antaranya enam komputer, 56 telefon bimbit, kad sim dan wang tunai RM2,306 dirampas.

“Setakat semalam, sebanyak 24 kertas siasatan dibuka dengan 18 individu telah dituduh di mahkamah manakala bakinya masih dalam siasatan,” katanya.

Kes disiasat mengikut Seksyen 4(1)(e), Seksyen 6(1) dan Seksyen 6(3) Akta Pertaruhan 1953.

Azmi berkata orang ramai diingatkan untuk tidak terlibat dengan apa-apa kegiatan perjudian haram kerana tindakan tegas akan diambil terhadap sesiapa yang didapati terlibat.

“Sekiranya terdapat sebarang maklumat berkaitan jenayah, boleh disalurkan ke Bilik Gerakan Khas 24 Jam Jabatan Siasatan Jenayah Polis Kuala Lumpur di talian 03-2146 0670 dan Hotline D7 Kuala Lumpur di talian 014-2697678,” katanya. – BERNAMA


Jejak wang tunjukkan dua akaun Najib terima RM2.28b – Penganalisis BNM

KUALA LUMPUR: Berdasarkan 343 dokumen, penganalisis Bank Negara Malaysia (BNM) telah menjejak aliran wang sebanyak RM2.28 bilion daripada 1Malaysia Development Berhad (1MDB) dimasukkan ke dalam dua akaun peribadi bekas Perdana Menteri, Datuk Seri Najib Tun Razak.

Menurut Adam Ariff Mohd. Roslan, wang RM2.28 bilion itu dimasukkan ke dalam akaun Najib dalam empat fasa di antara 2011 hingga 2014.

“Berdasarkan dokumen perbankan dan maklumat yang diperoleh daripada pegawai penyiasat, didapati bahawa dana yang diterima oleh Najib Razak melalui dua akaun peribadinya di AmIslamic Bank adalah dana yang dikumpul oleh 1MDB dan syarikat berkait dengannya,” kata saksi itu.

Menurut penyataan saksi Adam Ariff, fasa pertama yang dinamakan sebagai Fasa Good Star yang berlaku di antara 23 Februari 2011 dan 14 Jun 2011 melibatkan kemasukan wang sebanyak RM60,629,839.43 ke dalam akaun Najib.

Fasa kedua ialah Fasa Aabar-BVI membabitkan dua transaksi iaitu di antara 30 Oktober 2012 dan 20 November 2012 melibatkan wang berjumlah RM90,899,927.28 dimasukkan ke dalam akaun Najib.

Fasa ketiga ialah Fasa Tanore yang mana di antara 21 Mac 2013 dan 10 April 2013 sebanyak RM2,081,476,926 telah dimasukkan ke dalam akaun peribadi Najib.

Fasa terakhir ialah Fasa Opsyen Pembelian Semula (Option Buyback) melibat dua transaksi iaitu pada 23 Jun 2014 yang mana sebanyak RM4,093,500 dimasukkan ke dalam akaun Najib dan transaksi berikutnya berlaku di antara 23 Oktober 2014 dan 19 Disember 2014 membabitkan wang sebanyak RM45,837,485.70 dimasukkan ke dalam akaun Najib.

Najib kini sedang dibicarakan atas empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Collin Lawrence Sequerah bersambung petang ini. – Utusan

Author

Media Variasi

View all posts

View all posts


PN setuju cadangan Agong tubuh Kerajaan Perpaduan

CYBERJAYA: Perikatan Nasional (PN) hari ini, bersetuju dengan cadangan penubuhan Kerajaan Perpaduan.

Setiausaha Agungnya, Datuk Seri Hamzah Zainudin berkata, perkara itu diputuskan selepas perbincangan dalam Mesyuarat Khas Majlis Tertinggi PN yang diadakan pagi tadi.

“Selaras dengan itu, mesyuarat bersetuju untuk mempertimbangkan cadangan penubuhan Kerajaan Perpaduan yang melibatkan perbincangan dengan parti-parti yang sehaluan demi kesejahteraan rakyat dan kestabilan negara,” maklumnya dalam kenyataan media pada Khamis.

Terdahulu, Pengerusi PN, Tan Sri Muhyiddin Yassin menolak cadangan Yang di-Pertuan Agong supaya gabungan itu bekerjasama dengan Pakatan Harapan (PH) untuk membentuk kerajaan perpaduan, sekali gus menyelesaikan kebuntuan Parlimen tergantung ketika ini.

Author

Diyana Rahip

View all posts

View all posts


Pasukan Jihad peroleh bukti ketirisan minyak masak ke negara jiran – Annuar

KOTA BHARU: Tindakan tegas termasuk mengubah sistem bekalan akan diambil sekiranya masalah ketirisan minyak masak bersubsidi ke negara jiran terus berlaku, kata Menteri Komunikasi dan Multimedia, Tan Sri Annuar Musa.

Annuar yang juga Pengerusi Pasukan Khas Jihad Tangani Inflasi berkata, langkah tersebut antara yang dicadangkan selepas siasatan pasukan khas tersebut mendapat bukti yang cukup berkait ketirisan minyak masak bersubsidi yang cukup besar ke negara jiran.

Beliau berkata ketirisan yang berlaku menyebabkan pekan-pekan di negara jiran itu yang terletak berhampiran sempadan negara tidak putus bekalan minyak masak bersubsidi yang dijual pada harga antara RM7 hingga RM8 sekilogram.

“Siasatan mendapati minyak masak bersubsidi negara dijual berkarton-karton dalam kotak, bila datang dalam bentuk kotak yang belum dibuka ertinya datang terus dari kilang-kilang yang membuat pembungkusan.

“Hasil siasatan juga mendapati ada keterlibatan pihak tertentu. Saya tidak boleh umumkan di sini apa yang kita akan lakukan cuma saya nak katakan kita sedang bekerja keras, mereka yang terlibat jangan rasa boleh terlepas,” katanya.

Beliau berkata demikian pada sidang media Program Korban Perdana dan Majlis Akikah 2022 Parlimen Ketereh di Kompleks Yayasan Kemiskinan Kelantan, di sini hari ini.

Mengulas lanjut, Annuar yang juga Ahli Parlimen Ketereh berkata, tindakan awal sudah diambil bagi menangani masalah ketirisan minyak masak bersubsidi itu.

“Kalau saya sebut secara terperincil gagallah kerja-kerja yang jawatankuasa ini sedang jalankan, memadai dengan saya kata kita sudah ada cukup maklumat. Tindakan sudahpun diambil tetapi ada beberapa lagi (tindakan) akan diambil.

“Nasihat saya, tolong hentikan sebab kalau sistem yang ada sekarang ini tidak juga dapat diperbaiki (sehingga berlaku ketirisan) saya akan mempertimbangkan merombak keseluruhan sistem bekalan minyak bersubsidi,” katanya.

Annuar berkata pihaknya menyedari sekiranya rombakan terhadap sistem bekalan minyak bersubsidi dilakukan ia mungkin akan memberi kesan kepada perniagaan yang tidak terlibat dengan aktiviti penyeludupan, namun keperluan rakyat perlu lebih diutamakan.

“Ia mungkin akan menjejaskan peluang perniagaan bagi sesetengah orang tetapi kita tidak boleh mengutamakan beberapa peniaga (perlu) utamakan rakyat kerana rakyat di bawah tidak dapat bekalan sedangkan kerajaan belanja RM4 bilion.

“Saya faham mungkin ada peniaga yang akan terjejas kalau kita rombak keseluruhan sistem tetapi kalau itu perlu dilakukan, kita akan lakukan,” katanya.

Annuar berkata ketika ini satu pelan tindakan bagi mengatasi masalah kekurangan minyak masak telah dikenal pasti oleh Kementerian Perdagangan Dalam Negeri Dan Hal Ehwal Pengguna (KPDNHEP).

“Jadi dalam tempoh dua bulan ini, kita telah ada satu pelan tindakan untuk mengatasi sementara bekalan yang tidak cukup di (peringkat) peruncit.

“Langkah bagaimana tidak perlu diumumkan tetapi perlu stabilkan bekalan di kedai-kedai. Kedua-dua pihak penguat kuasa dan pasukan petugas tambahan sedang menjalankan tugas dan mereka akan melaporkan kepada saya,” katanya.

Annuar berkata beliau akan bertemu 22 pengilang minyak masak pada minggu depan.

“Saya sendiri nak sampaikan mesej tegas mereka mesti bekerjasama kekang kebocoran dan ikut peraturan. Kalau usaha ini juga gagal macam saya katakan, saya tidak teragak-agak ubah keseluruhan sistem selagi minyak subsidi disalah guna, jawatankuasa yang saya pengerusikan akan bertindak tegas,” katanya. – BERNAMA


Kokurikulum: KPM beri kelonggaran pelajar pakai baju sukan

NILAI: Kementerian Pendidikan (KPM) memberikan kelonggaran kepada pelajar untuk memakai baju-T sukan bersesuaian semasa mengikuti aktiviti kokurikulum badan beruniform di sekolah.

Menterinya, Fadhlina Sidek berkata, keputusan itu dibuat bertujuan meringankan beban ibu bapa sekiranya tidak mampu membeli set pakaian badan beruniform menjelang sesi pembukaan sekolah pada 20 Mac ini.

“Soal baju kokurikulum, badan beruniform, juga menjadi isu, jika tidak mampu, pakai baju sukan sekolah  untuk hadir dan mengikuti semua program kokurikulum yang dilaksanakan di sekolah,” katanya kepada pemberita selepas merasmikan Seminar Membangunkan Malaysia MADANI Peranan Sektor Pendidikan, di sini, hari ini.

Mengulas mengenai rungutan ibu bapa mengenai kelewatan pengumuman keputusan Sekolah Berasrama Penuh (SBP) yang akan dikeluarkan pada Jumaat ini, Fadhlina berkata, tarikh berkenaan adalah wajar dan tidak timbul isu kesuntukan masa untuk membuat persiapan ke sekolah baharu. – BERNAMA


Laporan akhir nahas Elmina pada Ogos 2024

CYBERJAYA: Laporan akhir nahas pesawat jenis Beechcraft Premier 1 di Elmina, Selangor akan selesai selewat-lewatnya pada Ogos 2024.

Kementerian Pengangkutan memaklumkan, perkara itu selaras dengan Annex 13 Majlis Pertubuhan Penerbangan Awam Antarabangsa (ICAO) yang memperuntukkan tempoh 12 bulan dari kemalangan tersebut untuk melengkapkan dokumen tersebut.

Menurut kementerian itu, pihaknya telah menerima laporan awal Biro Siasatan Kemalangan Udara (BSKU) nahas itu bagi memenuhi standard Annex 13 kepada Konvensyen Penerbangan Awam Antarabangsa (ICAO Annex 13) yang memerlukan penyediaan laporan awal dalam tempoh 30 hari daripada insiden tersebut.

“Laporan ini mengandungi pernyataan fakta dan penemuan awal yang telah ditentukan sehingga waktu penerbitan laporan ini. Laporan Awal ini harus dianggap sebagai tentatif dan boleh diubah atau diperbetulkan jika terdapat maklumat dan bukti tambahan,” kata kementerian itu dalam kenyataan hari ini.

Laporan awal boleh dimuat turun di pautan https://www.mot.gov.my/en/aviation/reports/a05-23.

Dalam pada itu, Kementerian Pengangkutan merakamkan penghargaan kepada usaha teliti BSKU dan bertekad untuk memperkasakan keselamatan penerbangan berdasarkan penemuan biro.

“Kementerian juga ingin mengucapkan terima kasih kepada Lembaga Keselamatan Pengangkutan Kebangsaan (NTSB) Amerika Syarikat dan Biro Penyiasatan Keselamatan Pengangkutan (TSIB) Singapura atas bantuan yang diberi di dalam penyiasatan BSKU melalui Accredited Representative masing-masing dan penasihat-penasihat teknikal mereka sama ada di dalam negara atau di luar negara.

“Sekali lagi, Kementerian Pengangkutan menzahirkan rasa simpati dan mengucapkan takziah kepada keluarga mangsa,” katanya.

Pada 17 Ogos lalu, negara dikejutkan dengan insiden pesawat ringan jenis Beechcraft Premier 1 yang terhempas di Elmina, Selangor dan mengorbankan 10 individu termasuk pemandu kereta dan penunggang motosikal

Ahli Dewan Undangan Negeri (ADUN) Pelangai, Datuk Seri Johari Harun antara individu disahkan maut di samping dua juruterbang dan enam penumpang dalam kejadian itu yang berlaku pada pukul 2.48 petang.

Pesawat itu dilaporkan berlepas dari Lapangan Terbang Antarabangsa Langkawi pada 2.08 petang menuju ke Lapangan Terbang Sultan Abdul Aziz Shah, Subang sebelum terhempas di Elmina Central Park, Seksyen U16, Shah Alam.

BERITA BERKAITAN:

Tiada objek asing pada enjin pesawat terhempas di Elmina

Author

Fazleen Safina Abd Jamil

View all posts

View all posts


Wanita ditemukan mati dalam bilik hotel, warga asing ditahan

KUALA LUMPUR: Seorang wanita ditemukan dengan kesan jerutan pada leher di sebuah bilik hotel bajet di Jalan Alor, Bukit Bintang, di sini pada Khamis lalu.

Ketua Polis Daerah Dang Wangi, Asisten Komisioner Noor Dellhan Yahaya berkata, dalam kejadian itu pihak Pusat Kawalan Polis Kuala Lumpur menerima laporan daripada orang awam berhubung seorang wanita tidak ditemukan dalam keadaan tidak sedarkan diri pada pukul 9.56 malam.

“Siasatan mendapati seorang wanita berumur 36 tahun merupakan warga tempatan dalam keadaan terbaring dan telah meninggal dunia.

“Hasil pemeriksaan awal mendapati terdapat kesan lilitan di leher pada wanita itu akibat dijerut dengan menggunakan tali,” katanya dalam satu kenyataan malam tadi.

Menurutnya, seorang lelaki warga asing berusia 27 tahun telah ditahan Bahagian Siasatan Jenayah Ibu Pejabat Polis Daerah (IPD) Dang Wangi bagi membantu siasatan.

“Suspek telah direman selama tujuh hari sehingga 14 Oktober ini bagi membantu siasatan mengikut Seksyen 302 Kanun Keseksaan,” jelasnya.

Tambah Noor Dellhan, motif kejadian pembunuhan masih lagi dalam siasatan.

Author

Mohamad Fitri Hazim Hazam

View all posts

View all posts


Jumlah kematian Palestin di Tebing Barat meningkat kepada 190

RAMALLAH, Palestin: Kementerian Kesihatan Palestin mengumumkan lewat Isnin bahawa dua rakyat Palestin terbunuh akibat tembakan tentera Israel di kem pelarian Tulkarm di Tebing Barat, menjadikan jumlah kematian di wilayah yang diduduki sejak 7 Oktober hingga 190 orang.

Kementerian itu berkata, “seorang pemuda, Mahmoud Haddaida, 25, meninggal dunia akibat kecederaan kritikalnya daripada tembakan pendudukan Israel petang ini semasa serangan ke atas Tulkarm.”

Dalam satu kenyataan kemudian, diumumkan bahawa “seorang lelaki, Hazem Hasri, 28, terbunuh selepas ditembak di dada oleh tentera pendudukan Israel semasa serangan ke atas Tulkarm.”

Saksi mata memberitahu Anadolu bahawa pasukan khas Israel memasuki kem Tulkarm, manakala penembak tepat Israel diletakkan di atas bumbung beberapa bangunan.

Menurut saksi, pertempuran tercetus antara tentera penceroboh dan pejuang Palestin di dalam kem. Aktivis di media sosial menyebarkan video di mana tembakan boleh didengari. – Anadolu

Author

Taufik Asmady Abdul Aziz

View all posts

View all posts


Empat jenama pakaian tempatan di Kedah tawar Baju Raya Rahmah

JITRA: Empat jenama pakaian tempatan di Kedah berkolaborasi dalam fesyen ‘Kedah Rona Raya’ yang turut menawarkan Baju Raya Rahmah dalam membantu meringankan beban golongan B40 menyediakan kelengkapan raya mereka.

Golongan memerlukan itu dapat memilih pakaian raya berkualiti pada harga mampu milik yang ditawarkan usahawan tempatan iaitu jenama Liyana Collection (LYC) dengan harga bermula serendah RM35, Nabella Butik (RM39), manakala Duchess Exclusive By CPG dan Qamraa masing-masing (RM59).

Pengasas Duchess, Mawar Ismail berkata, pihaknya bersama tiga lagi jenama itu berpandangan keadaan ekonomi semasa yang perlahan mendorong peniaga untuk memberikan tawaran pakaian raya pada harga rendah kepada golongan B40 sekali gus dapat menggembirakan mereka dalam menyambut Aidilfitri nanti.

“Kita (buat) pengeluaran besar, masih ada untung tetapi taklah sebanyak untung kalau jual (seperti) harga normal. Memandangkan keadaan ekonomi sekarang ini nampak perlahan dengan anak nak sekolah dan (sambut) raya, kami rasa tak apalah jual harga Rahmah, barang terjual dan orang pun dapat baju, itu yang penting,” kata pada sidang media di sini.

Pada 15 Mac lepas, empat jenama itu bergabung menganjurkan pertunjukan fesyen di Alor Setar bagi memperagakan rekaan dan koleksi baju raya masing-masing yang dihadiri kira-kira 500 orang selain agensi kerajaan seperti Majlis Amanah Rakyat dan Lembaga Kemajuan Wilayah Kedah (KEDA).

Mengulas lanjut, Mawar berkata, harga Rahmah yang ditawarkan itu akan berterusan meskipun selepas raya nanti dan pihak Duchess menyediakan pelbagai reka bentuk pakaian terutamanya daripada segi corak yang sentiasa berubah dari semasa ke semasa untuk mengekalkan kelainan.

Sementara itu, Pengurus LYC, Noraizat Abdul Ghani berkata, sekiranya stok baju Rahmah itu kehabisan, pihaknya akan menambah stok baju berkenaan dengan reka bentuk dan warna pakaian yang berlainan untuk memastikan pelanggan menikmati kelainan untuk baju raya mereka.

“Jadi, untuk raya macam Baju Rahmah, kita ada kurta dan untuk baju budak-budak pun ada yang harganya RM35…setakat ini kebanyakan pelanggan kami yang berulang-ulang datang membeli, jadi kami nak pastikan mereka ada pengalaman berbeza dengan reka bentuk dan baju yang lain,” katanya.

Pengarah Urusan Qamraa, Rabia Saad pula berkata, pihaknya mengeluarkan pakaian pada harga Rahmah kerana mengambil kira faktor situasi selepas pandemik COVID-19 apabila tingkah laku pembelian pelanggan telah berubah kepada memilih pakaian yang harganya murah berbanding mementingkan aspek jenama.

“Dulu Qamraa ini tak ada baju pada harga Rahmah ini, semua baju kami selalunya lebih RM200, tetapi bila kita tengok orang sekarang lepas COVID-19, tingkah laku pun dah berubah, iaitu kalau murah pelanggan akan beli, dia dah tak ikut sangat brand,” katanya.

Dalam pada itu, Pengasas Nabella Butik, Siti Nabilah Dol Bahrin berkata, pihaknya juga memfokuskan kepada kepelbagaian reka bentuk pakaian termasuk baju harga Rahmah bagi menawarkan banyak pilihan kepada pelanggan pada harga mampu milik. – BERNAMA


PRU15: PAS sasar menang sekurang-kurangnya 40 kerusi Parlimen

ARAU: PAS menyasarkan untuk menang sekurang-kurangnya 40 daripada lebih 60 kerusi Parlimen yang akan ditandingi pada Pilihan Raya Umum ke-15 (PRU15), kata Presidennya, Tan Sri Abdul Hadi Awang.

“Kita bekerja keras untuk menang 40 kerusi dan kalau boleh ingin menang lebih lagi,” katanya kepada pemberita selepas merasmikan Bilik Gerakan Utama Perikatan Nasional (PN) Arau di sini malam tadi.

Beliau berkata, parti itu yakin mampu mengekalkan penguasaan kerusi Parlimen di tiga negeri yang ditadbir PAS iaitu Kedah, Kelantan dan Terengganu, selain mempunyai potensi untuk menang kerusi di Pahang dan Perlis.

Abdul Hadi yang juga Timbalan Pengerusi PN berkata gabungan itu telah selesai membuat pemilihan nama calon yang akan bertanding pada PRU15 dan pengumuman senarai calon akan dilakukan oleh Pengerusi PN, Tan Sri Muhyiddin Yasin.

Pada PRU14, PAS menang 18 kerusi Parlimen. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Shahrir tidak isytihar pendapatan lebih RM1 juta pada 2013 hingga 2018 – Pegawai LHDN

KUALA LUMPUR: Mahkamah Tinggi hari ini diberitahu bahawa bekas Pengerusi Felda Tan Sri Shahrir Ab Samad tidak pernah mengisytiharkan pendapatan melebihi RM1 juta bagi tahun taksiran 2013 hingga 2018 kepada Lembaga Hasil Dalam Negeri (LHDN).

Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN, Tuan Zulkfli Tuan Lah, 48, berkata maklumat itu diperoleh berdasarkan Borang BE Taksiran yang merupakan maklumat pendapatan individu melalui penggajian yang diterima Shahrir.

“Pendapatan yang diisytiharkan Tan Sri Shahrir pada  2013 (RM87,834), 2014 (RM128,104), 2015 (RM213,394), 2016 (RM189,545), 2017 (RM267,090) dan 2018 (RM193,191). Saya sahkan Tan Sri Shahrir tidak pernah mengisytiharkan sebarang pendapatan melebihi RM1juta bagi tahun-tahun taksiran 2013 sehingga 2018,” katanya.

Beliau berkata demikian ketika membacakan pernyataan saksinya semasa pemeriksaan utama oleh Timbalan Pendakwa Raya Mohd ‘Afif Ali pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Datuk Seri Najib Tun Razak melalui sekeping cek AmIslamic Bank Berhad bertarikh 27 Nov 2013 kepada LHDN.

Saksi pendakwaan ke-21 itu juga mengesahkan bahawa Shahrir telah menggunakan ‘username’ dan ‘password’ miliknya dan telah melaporkan pengisytiharan cukai bagi tahun-tahun tersebut secara e-Filing di laman sesawang LHDN.

Tuan Zulkfli berkata berdasarkan peruntukan Seksyen 4 Akta Cukai Pendapatan 1967 (Akta 53) dan kaedah-kaedah, apa-apa perolehan atau keuntungan lain yang diterima selain daripada penggajian, mana-mana individu wajib melaporkan perolehan tersebut kepada LHDN.

Mohd ‘Afif: Sekiranya seseorang itu menerima wang RM1 juta sebagai suatu sumbangan untuk dirinya atau kepada sesuatu pertubuhan dan sumbangan tersebut dimasukkan ke akaunnya peribadinya, adakah ia perlu diisytiharkan kepada LHDN?

“Dari segi penaksiran, sekiranya jumlah itu (sumbangan) diterima oleh individu, tidak kira lah untuk apa, sewajarnya ia melaporkan kepada LHDN. Individu itu perlu melaporkannya dahulu kepada LHDN sebelum pihak LHDN tentukan sama ada ia dikenakan cukai ataupun tidak,” jawab saksi itu.

Semasa ditanya sama ada individu itu boleh mengambil tindakan sendiri dengan tidak mengisytiharkannya (RM1 juta) sebab menganggapnya sebagai sumbangan atau pelaburan, saksi menjawab: “Tidak boleh”.

Mohd ‘Afif: Berkaitan kes kita pada hari ini, sekiranya Tan Sri Shahrir menerima cek RM1 juta dan wang itu dimasukkan dalam akaun peribadinya, adakah beliau kena laporkan kepada LHDN wang tersebut pada tahun 2013?

Tuan Zulkfli: Kena laporkan pada tahun diterima iaitu 2013.

Sementara itu, ditanya peguam Datuk Syed Faisal Al-Edros Syed Abdullah Al-Edros mewakili Shahrir sama ada saksi itu atau LHDN tidak menjalankan siasatan berhubung kemasukan RM1 juta ke akaun Shahrir, saksi itu menjawab tidak pasti kerana tiada semakan dibuat mengenainya.

Tuan Zulkfli berkata semasa perjumpaan dengan pegawai penyiasat Suruhanjaya Pencegahan Rasuah Malaysia, pegawai tersebut hanya bertanyakan sama ada Shahrir melaporkan RM1 juta kepada LHDN tanpa membawa sebarang dokumen termasuk penyata akaun Shahrir.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok. – BERNAMA


‘Duo’ Brazil taruhan JDT musim 2023

BEKAS penyerang BG Pathum, Diogo Luis Santo kembali semula ke Liga Malaysia bersama pasukan lamanya, Johor Darul Ta’zim FC (JDT).

Pengumuman Diogo sebagai pemain terbaru yang ditandatangani JDT dibuat menerusi laman Facebook rasmi pasukan.

Penyerang sensasi berusia 35 tahun dari Brazil itu pernah beraksi bersama JDT pada musim 2019 dengan meledak 12 gol dalam 22 perlawanan sebelum berhijrah ke Thailand bersama pasukan BG Pathum selama dua musim setengah.

Sepanjang beraksi bersama BG Pathum, Dioga telah menyumbang 22 gol dan lima bantuan gol dalam semua kejohanan termasuk di Liga Perdana Thai dan Liga Juara-juara Asia.

Someone dropped by last night!#WelcomeHome#Diogo#LuaskanKuasamuJohor pic.twitter.com/VSwT2z4XQW

— JOHORSouthernTigers (@OfficialJohor) January 4, 2023

Dengan pengumuman ini, terjawablah teka-teki peminat JDT siapakah yang akan bergandingan bersama penyerang sensasi mereka, Bergson da Silva pada musim 2023.

Author

Muhammad Nor Fadzly Mahat

View all posts

View all posts


PRU15: Tiada rundingan rasmi PAS-UMNO, tiada kemajuan dicapai – Muhyiddin

KUALA LUMPUR: Tiada rundingan rasmi antara PAS-UMNO bagi menghadapi Pilihan Raya Umum ke-15 (PRU15), kata Pengerusi Perikatan Nasional (PN) Tan Sri Muhyiddin Yassin.

Muhyiddin berkata perkara itu berdasarkan penjelasan PAS pada Mesyuarat Majlis Tertinggi PN yang dipengerusikan beliau malam semalam.

“Perbincangan adalah secara tidak rasmi dan tidak melibatkan pucuk pimpinan parti. Tiada apa-apa kemajuan dicapai daripada perbincangan ini setelah UMNO membuat pendirian untuk tidak bekerjasama dengan PAS dalam PRU15,” katanya dalam satu kenyataan di sini hari ini.

Muhyiddin yang juga Presiden Bersatu berkata PAS mengulangi pendirian untuk memperkukuh kerjasama dengan parti anggota dalam PN.

Sementara itu Muhyiddin berkata mesyuarat sama membuat ketetapan memberi tumpuan usaha membela rakyat khususnya golongan berpendapatan rendah dalam menghadapi kesan inflasi dan keadaan ekonomi yang diunjur tidak bertambah baik.

“Mesyuarat mengambil maklum bahawa kumpulan B40 telah meningkat menjadi kumpulan B60 dan penyediaan bantuan bagi kumpulan pendapatan terkebawah ini mesti diberikan tumpuan oleh kerajaan,” katanya.

Justeru katanya bagi membantu meringankan beban kumpulan ini, PN mengarahkan seluruh jentera parti di semua peringkat melaksanakan program Prihatin Rakyat di seluruh negara bagi menyalurkan bantuan kepada mereka yang memerlukan.

Majlis Tertinggi pada mesyuarat sama juga telah meluluskan pelantikan ketua-ketua kawasan bagi negeri Selangor, Negeri Sembilan, Johor dan Pahang. – BERNAMA


SAR kesan komando dikhuatiri lemas di Pulau Undan ditangguh

MELAKA: Operasi mencari dan menyelamat (SAR) anggota komando yang dikhuatiri lemas di perairan Pulau Undan Selasa lepas ditangguhkan bermula malam tadi.

Pengarah Agensi Penguatkuasaan Maritim Malaysia (APMM) Melaka dan Negeri Sembilan, Kapten Maritim Iskandar Ishak berkata, keputusan itu diambil susulan pencarian anggota tentera pelatih penyelam yang hilang hampir seminggu gagal menunjukkan tanda-tanda penemuan baharu.

“Pelbagai usaha lain juga dilakukan termasuk penggunaan sonar oleh Tim Ukur Medan dari Cawangan Operasi dan Persempadan, Pusat Hidrografi Nasional (PHN) bagi mengesan objek di dalam air setelah pencarian di permukaan air tidak memberikan apa-apa petunjuk.

“Pencarian di dalam air ini dibantu oleh anggota Pasukan Selam Peperangan Khusus dari Pusat Latihan Peperangan Khusus (PULPAK) Kem Sungai Udang di Melaka, Pasukan Selam Ranjau KD Duyong dari Tentera Laut Diraja Malaysia dan Pasukan Penyelam Penyelamat APMM namun tiada penemuan walaupun selaman dilakukan lebih 40 meter,” menurutnya dalam kenyataan malam tadi.

Beliau berkata, pihak Pusat Koordinasi Menyelamat Maritim Putrajaya turut mendapatkan bantuan Badan Nasional Pencarian dan Pertolongan Indonesia kerana berdasarkan data dan maklumat Sistem Perancangan Optimal Mencari dan Menyelamat, terdapat kemungkinan mangsa dihanyutkan ke perairan negara jiran itu namun tiada laporan yang diterima setakat ini daripada agensi tersebut.

Iskandar berkata, walaupun SAR yang memasuki hari ketujuh itu ditangguhkan namun aset maritim serta agensi sahabat akan meneruskan rutin rondaan seperti biasa dan pihak Maritim Malaysia akan memberi makluman dari semasa ke semasa sekiranya terdapat petunjuk atau penemuan terbaharu.

“APMM mengucapkan terima kasih kepada Angkatan Tentera Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam dan komuniti nelayan atas maklumat serta kerjasama yang baik sepanjang tempoh pencarian ini.

“Jumlah keseluruhan penglibatan dari hari pertama SAR diaktifkan adalah seramai 510 anggota dan sebanyak 22 aset telah diatur gerak terdiri daripada 18 aset di laut dan empat aset di udara dengan luas sektor pencarian lebih kurang 1,040 kilometer persegi,” katanya.

Pada 7 Februari lepas, Lans Koperal Edrin Baintim, 25, yang merupakan anggota tentera darat, dipercayai daripada Grup Gerak Khas atau lebih dikenali sebagai komando, dilaporkan hilang ketika menjalani latihan menyelam di 0.7 batu nautika barat daya Pulau Undan.

Mangsa dikatakan hilang ketika eksesais ‘Pari Harimau’ iaitu kursus juruselam bersama enam pegawai dan 37 peserta kursus dari PULPAK Sungai Udang. – BERNAMA


‘Jangan kita tambah pening Pan-gon’

TEGURAN pemilik kelab Johor Darul Tazim(JDT), Tunku Mahkota Johor, Tunku Ismail Sultan Ibrahim terhadap pengendali skuad bola sepak negara Kim Pan-gon disifatkan panduan dalam memastikan Harimau Malaya terus maju pada masa depan.

Namun di sebalik itu, legenda bola sepak negara, Datuk Jamal Nasir Ismail menegaskan pengendali kelahiran Korea Selatan tersebut lebih mengetahui elemen yang diperlukan dalam memantapkan skuad Harimau Malaya.

“Pan-gon dibantu barisan kejurulatihannya telah melihat secara keseluruhan permainan pemain sebelum dipilih menggalas cabaran pasukan negara.

“Dalam isu ini mungkin Pan-gon melihat pemain yang mendapat minit perlawanan bersama kelab tidak menepati ciri-ciri yang diperlukannya dalam memperkuatkan pasukan kebangsaan

“Sebaliknya pemain yang kurang mendapat minit permainan bersama kelab lebih menepati ciri-ciri taktikal yang mahu diterapkan Pan-gon,” katanya kepada Sukan Sinar pada Rabu.

Tunku Ismail sebelum ini menyarankan Pan-gon untuk tidak hanya mementingkan kepada minit permainan semata-mata, sebaliknya turut melihat kualiti yang dimiliki pemain.

Tunku Ismail berkata, dua pemain Harimau Selatan – Syafiq Ahmad dan Syahmi Safari sepatutnya berada dalam skuad kebangsaan berdasarkan keupayaan semasa mereka.

Pada masa sama, Jamal Nasir berharap cadangan penambahbaikan skuad kebangsaan perlu bersifat yang dapat membantu Pan-gon meningkat semula prestasi pasukan negara selepas pasca Pestabola Merdeka.

Katanya, anak-anak buah Pan-gon sebelum ini telah pun menunjukkan peningkatan cuma prestasi dalam saingan Pestabola Merdeka memerlukan penambahbaikan segera.

“Jadi kita perlu bantu Pan-gon dalam menyediakan pasukan yang mantap sebagai persediaan kempen Kelayakan Piala Dunia 2026/Piala Asia 2027, dengan pilih pemain terbaik dalam kalangan yang baik-baik. Sebenarnya, bukan senang tugas dia.

“Saya percaya Pan-gon pun sedang pening kepala dengan persembahan yang dipamerkan skuad kebangsaan di Pestabola Merdeka baru-baru ini.

“Jangan kita tambah pening Pan-gon lagi dengan perkara-perkara yang remeh-temeh, sebaliknya teruskan beri sokongan kepada dia untuk build up semula skuad kebangsaan,” katanya. – Sinar Harian

Author

Media Variasi

View all posts

View all posts


KKM sahkan berita penularan ‘COVID-19 Omicron XBB’ palsu

CYBERJAYA: Kementerian Kesihatan Malaysia (KKM) mengesahkan khabar angin di media sosial berkenaan penularan ‘COVID-19 Omicron XBB’ adalah palsu.

KKM dalam kenyataan di Twitter rasminya hari ini, menyatakan pendiriannya terhadap khabar angin yang tidak mempunyai bukti secara saintifik itu.

Dalam kenyataan sama, KKM turut berkongsikan gambar yang memaparkan berita palsu tersebut dari aplikasi WhatsApp yang sudah dicopkan ‘palsu’.

“KKM memandang serius terhadap penyebaran maklumat palsu yang tular di media sosial baru-baru ini berkaitan ‘COVID-19 Omicron XBB’ yang boleh mengundang kepada kekeliruan fakta tanpa pembuktian secara saintifik oleh pihak yang tidak bertanggungjawab.

“Justeru, orang ramai dinasihatkan agar tidak berkongsi maklumat tersebut supaya tidak menimbulkan suasana panik dan kekeliruan dalam kalangan komuniti.

“Di samping itu, KKM turut menyeru agar masyarakat tidak mudah terpengaruh dengan kenyataan yang tidak diketahui kesahihannya,” tegas KKM.

Author

Faridah Amiratul

View all posts

View all posts


Sri Pahang kekal rekod tanpa kalah, Kedah naik ke posisi kedua

KUALA LUMPUR: Dua gol pada separuh masa pertama sudah memadai buat Sri Pahang untuk mengekalkan rekod tanpa kalah dalam tujuh perlawanan selepas membenam PDRM 2-1 pada pertembungan di Stadium Majlis Bandaraya Petaling Jaya (MBPJ), malam tadi.

Kejayaan Sri Pahang mengutip tiga mata bukan sahaja mengubat kekecewaan Sabtu lalu selepas seri 1-1 menentang Kedah Darul Aman di laman sendiri, malah membolehkan skuad Tok Gajah memintas Sabah di tangga keempat dengan kelebihan jaringan selepas berkongsi 13 mata.

Pemain sayap, Muhd Baqiuddin Shamsudin membuka tirai jaringan skuad bimbingan Fandi Ahmad pada minit ke-18 selepas menjaringkan gol pertamanya musim ini sebelum penyerang Kpah Sherman menggandakan kedudukan empat minit kemudian sekali gus meledak gol keempatnya musim ini.

PDRM yang melakar dua kemenangan berturut-turut sebelum ini, bangkit merapatkan defisit jaringan pada separuh masa kedua menerusi tandukan James Okwuosa pada minit ke-76, namun gagal memburu gol penyamaan sehingga wisel penamat dibunyikan.

Pada masa sama, Kedah Darul Aman turut meraih tiga mata berharga biarpun terpaksa beraksi dengan 10 pemain selepas mengatasi Penang 1-0 di Stadium Darul Aman, Alor Setar.

Layangan kad merah kepada Wan Amirul Afiq Wan Ab Rahman pada minit ke-53 susulan mengutip dua kad kuning tidak menjejaskan rentak pasukan yang berjaya menemui jaringan kemenangan pada minit ke-64 menerusi rembatan leret Wiliam Lira Sousa yang menewaskan Muhammad Azfar Arif Mohd Shukri di gawang.

Kejayaan itu menyaksikan Kedah Darul Aman naik ke posisi kedua, berkongsi 16 mata bersama Selangor di kedudukan ketiga, namun dibezakan dengan jumlah jaringan.

Sementara itu, Kuala Lumpur City FC meraih kemenangan sulung musim ini selepas mengatasi Sabah 2-0 di Stadium Bolasepak Kuala Lumpur, Cheras, sekali gus menyaksikan skuad Sang Badak mengalami kekalahan kedua berturut-turut.

Dua gol skuad bimbingan Bojan Hodak masing-masing djaringkan pemain tengah T. Saravanan pada minit ke-15 dan pemain gantian Sean Giannelli pada masa kecederaan separuh masa kedua.

Di Stadium Negeri, Kuching, jaringan pada masa kecederaan babak kedua pemain Kelantan United, Asraff Aliffuddin Yasin menafikan gol pembukaan Sirojiddin Kuziev pada minit ke-52 sekali gus menyekat hasrat Kuching City meraih tiga mata selepas kedua-dua pasukan terikat 1-1. – BERNAMA


ADUN PH Sabah tidak akan sokong kerajaan dibentuk melalui ‘pintu belakang’

KOTA KINABALU: Kesemua tujuh Ahli Dewan Undangan Negeri (ADUN) Pakatan Harapan (PH) Sabah hari ini menyatakan pendirian untuk tidak sama sekali menyokong pembentukan kerajaan melalui ‘pintu belakang’.

ADUN berkenaan berpendirian sebarang usaha untuk menubuhkan kerajaan baharu seharusnya berdasarkan agenda yang konstruktif dan polisi yang baik demi kepentingan rakyat Sabah.

“Jika tidak rakyat akan marah serta melihat ahli politik tamak kuasa dan mahu merampas kuasa semata-mata.

“Kami juga menyatakan pendirian dan keputusan secara en-bloc untuk memastikan kestabilan politik Sabah dibina agar tadbir urus pembangunan dan perkhidmatan kepada rakyat dapat dilaksanakan dengan lancar,” menurut mereka dalam kenyataan malam ini.

ADUN tersebut ialah Pengerusi PH Sabah, Datuk Christina Liew (Api-Api); Menteri Pembangunan Usahawan dan Koperasi, Datuk Ewon Benedick (Kadamaian); Datuk Fung Ming Poon (Tanjung Papat); Phoong Jin Zhe (Luyang); Jannie Lasimbang (Kepayan); Tan Lee Fatt (Likas) dan Peto Galim (Inanam).

Sehubungan itu, ADUN berkenaan memaklumkan tidak memberikan akuan bersumpah menyokong mana-mana pihak.

Menurut ADUN tersebut, mana-mana pihak yang mendakwa telah mendapat sokongan daripada mereka adalah tidak benar.

“Ini melainkan kenyataan terakhir kami selepas sidang Dewan Undangan Negeri Sabah yang terakhir pada November 2022.” katanya.

Pada 25 Nov tahun lalu, tujuh ADUN PH itu menyatakan sokongan serta komitmen untuk bekerjasama dengan Datuk Seri Hajiji Noor sebagai Ketua Menteri sehingga penggal DUN berakhir pada 2025.

Semalam, Setiausaha Agung Gabungan Rakyat Sabah (GRS), Datuk Seri Masidi Manjun berkata, parti itu bersedia membuktikan keabsahan sokongan ADUN Sabah kepada Hajiji sebagai Ketua Menteri selepas  difahamkan ada pihak tertentu mendakwa memperoleh sokongan lebih separuh daripada ADUN Sabah untuk menubuhkan sebuah kerajaan negeri yang baharu.

DUN Sabah mempunyai 79 ADUN iaitu 73 ADUN yang dipilih dan enam ADUN dilantik.

Kerajaan Sabah pada masa ini mempunyai sokongan 59 ADUN iaitu 29 daripada GRS, Barisan Nasional (17), PH (tujuh), Parti Kesejahteraan Demokratik Masyarakat (3) dan masing-masing seorang ADUN daripada Parti Bangsa Malaysia, Parti Harapan Rakyat Sabah dan Bebas. – BERNAMA


Tiada layanan perubatan istimewa untuk Najib – Khairy

PUTRAJAYA: Kementerian Kesihatan (KKM) menegaskan tiada campur tangan dan layanan istimewa dalam urusan rawatan perubatan kepada bekas Perdana Menteri Datuk Seri Najib Tun Razak, yang sedang mendapatkan rawatan di Hospital Rehabilitasi Cheras (HRC).

Menteri Kesihatan Khairy Jamaluddin berkata pada setiap waktu dan masa, KKM menjalankan tugas secara profesional mengikut tatacara dan garis panduan sedia ada.

“Perkara ini dah dibangkit di mahkamah oleh timbalan pendakwa raya yang minta supaya ditangguhkan prosiding supaya Najib mendapat rawatan hospital, dan selepas itu beliau dimasukkan ke Hopital Kuala Lumpur (HKL) dan menjalani beberapa rawatan dan beberapa siri pemeriksaan.

“Sekarang ini Najib dah dipindah dan dirujuk ke HRC untuk rawatan rehabilitasi dan pemantauan lanjut susulan faktor kesihatan yang diadukan beliau.

“Kita melaksanakan ini supaya tidak ada  pertikaian dari mana-mana pihak, dari keluarga Najib dan Najib sendiri bahawa tiada rawatan yang diberi kepada beliau. Kita dah sedia semua rawatan yang diperlukan dan semua pemeriksaan yang diminta, kita dah melaksanakannya,” katanya kepada pemberita semasa temu bual Setahun Pencapaian Sebagai Menteri Kesihatan, di sini hari ini.

Khairy berkata selepas dirujuk ke HKL, Najib diberikan latihan untuk melakukan rawatan rehabilitasi secara kendiri.

Katanya pakar perunding perubatan akan mengadakan sidang keluarga bersama Najib dan ahli keluarga dalam masa terdekat bagi memaklumkan situasi terkini keadaan kesihatan serta pelan rawatan untuk Najib.

“Saya difahamkan selepas sidang keluarga diadakan, Najib akan dihantar ke Penjara Kajang sebaik sahaja pakar perunding perubatan memberikan pelepasan perubatan ke atas beliau.

“Sekarang ini mereka sedang menyediakan rekod perubatan untuk dikongsi bersama keluarga semasa persidangan keluarga. Jadi tak lamalah, sebaik sahaja anda menyediakan rekod perubatan, maknanya pakar pun dah berpuas hatilah Najib boleh balik (ke Penjara Kajang),” katanya, dan menambah sebarang maklumat terperinci mengenai kesihatan seorang pesakit termasuk banduan boleh dikemukakan kepada mahkamah sekiranya diarahkan mahkamah.

Terdahulu Jabatan Penjara Malaysia mengesahkan Najib sedang mendapatkan rawatan dan pemantauan lanjutan di HRC.

Dalam satu kenyataan hari ini, Jabatan itu memaklumkan pihak HKL telah merujuk Najib ke HRC pada hari Isnin lepas.

Jabatan Penjara memaklumkan pada 12 Sept lepas, Mahkamah Tinggi Kuala Lumpur memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.

Pada 23 Ogos lepas, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.

Najib, 69, juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah yang sama.

Sementara itu ditanya adakah KKM telah mengambil tindakan terhadap seorang pegawai perubatan di HKL yang didakwa tidak beretika apabila mendedahkan maklumat kesihatan Najib secara tidak langsung di media sosial, Khairy berkata siasatan lanjut sedang dijalankan oleh pengarah HKL.

“Semua di KKM.. memang kita perlu mematuhi tataetika kerahsiaan pesakit di bawah Akta Perubatan 1971, sebarang maklumat terperinci mengenai kesihatan mana-mana pesakit termasuk banduan yang berada di bawah rawatan KKM mestilah disimpan kerahsiaannya.

“Dalam hal ini, kes telah dirujuk dan saya dah minta pengarah HKL untuk siasat kes dan jika didapati ada pelanggaran tataetika maka tindakan disiplin boleh diambil terhadap pegawai berkenaan,” katanya.

Khairy berkata siasatan yang dijalankan perlulah memastikan akaun media sosial itu dimiliki oleh pegawai perubatan yang terlibat dan hantaran atau posting itu dimuat naik oleh pegawai perubatan berkenaan.

Minggu lepas, tular di media sosial hantaran Twitter didakwa milik seorang pegawai perubatan di HKL yang menerusi ciapannya, mengulas dakwaan anak Najib bahawa bapanya tidak mendapat rawatan sewajarnya. – BERNAMA


31 projek perumahan swasta sakit dipulihkan Mei ini

CYBERJAYA: Sebanyak 31 projek perumahan swasta sakit melibatkan 3,299 unit rumah dipulihkan dalam tempoh 1 hingga 31 Mei 2023.

Timbalan Menteri Pembangunan Kerajaan Tempatan, Akmal Nasrullah Mohd Nasir dalam satu kenyataan berkata, 28 projek daripada jumlah itu sudah menerima Sijil Perakuan Siap dan Pematuhan (CCC).

Manakala, katanya, tiga lagi projek perumahan kembali lancar mengikut jadual pembinaan.

Menurut beliau, secara keseluruhan, sebanyak 149 projek perumahan swasta sakit dipulihkan melibatkan 17,436 unit rumah dengan nilai RM15.2 bilion, sama ada telah menerima sijil CCC atau kembali lancar mengikut jadual pembinaan sejak Jawatankuasa Bertindak Projek Perumahan Swasta Sakit dan Terbengkalai ditubuhkan.

Jawatankuasa Bertindak Projek Perumahan Swasta Sakit dan Terbengkalai ditubuhkan pada 30 Disember 2022, yang bertujuan mencari pendekatan yang lebih berfokus dan strategik serta memberi impak positif dalam menyelesaikan isu projek sakit dan terbengkalai di negara ini.

“Jawatankuasa ini sentiasa bersedia menjadi pemudah cara dalam menyelesaikan urusan dengan kementerian (Kementerian Pembangunan Kerajaan Tempatan) termasuk agensi berkaitan bagi tujuan mempercepat proses penyiapan dan perolehan CCC,” katanya.

Bercakap mengenai projek lewat, jelas Akmal, perkara itu telah berkurangan daripada 141 projek kepada 124 projek setakat 31 Mei lepas.

Author

Fazleen Safina Abd Jamil

View all posts

View all posts


KPDN Perak terima 31 aduan berkaitan gula sejak Januari

IPOH: Kementerian Perdagangan Dalam Negeri dan Kos Sara Hidup (KPDN) cawangan Perak menerima 31 aduan berkaitan bekalan gula sejak Januari lepas hingga hari ini menerusi Op Manis yang dilaksanakan di seluruh negeri.

Pengarahnya, Datuk Kamalludin Ismail berkata, 240 pemeriksaan di seluruh negeri dijalankan sepanjang tempoh itu dan antara daerah yang mencatat aduan yang tertinggi berkaitan bekalan gula adalah daerah Manjung, Taiping dan Gerik.

Beliau berkata, dua kes dikesan iaitu satu kes melibatkan kesalahan tanda harga di sebuah kedai runcit di Parit Buntar, yang mengakibatkan pemilik premis dikenakan kompaun RM200, manakala satu lagi kes berkaitan kesalahan tidak menyelenggara buku stok di Kuala Kangsar, dan kes masih dalam siasatan.

“KPDN Perak juga telah mengadakan libat urus dan memastikan 121 Pemborong Terpilih Daerah dan 295 Peruncit Terpilih Daerah mempunyai bekalan stok barang kawalan seperti gula, minyak masak dan tepung yang mencukupi di setiap daerah.

“Berdasarkan pemantauan dan pemeriksaan yang dijalankan oleh 176 Pegawai Penguat Kuasa dan 70 Pegawai Pemantau Harga ke atas premis perniagaan seperti pasar, kedai runcit dan pasaraya mendapati bekalan barang keperluan adalah mudah diperolehi dan mencukupi,” katanya pada sidang media pada Program Pelupusan Ekshibit Perdana KPDN Perak di sini hari ini.

Sementara itu Kamalludin berkata, pihaknya telah melupuskan 2,845 unit barangan seperti kasut wanita, kasut kanak-kanak, pelekat jenama dan plastik beg yang menggunakan cap dagangan berdaftar yang dipakaikan dengan salah bernilai RM87,979 hari ini.

“Barangan ini adalah hasil tindakan operasi yang dijalankan oleh KPDN Perak yang membanteras pengedaran dan penjualan barang tiruan di sebuah pusat beli belah di Jalan Sultan Abdul Jalil di sini pada 16 Jun tahun lepas,” katanya.

Beliau nilai pelupusan terkumpul sejak Januari sehingga kini adalah RM1,369,061.79 melibatkan 45 kes pelupusan barangan seperti kenderaan, pakaian, baja dan komputer.

“Untuk rekod, data pelupusan ekshibit sepanjang tahun lepas berjumlah RM1,164,324.35 melibatkan 79 kes seperti kenderaan, pakaian, minyak diesel, gas petroleum cecair (LPG) dan alat ganti kenderaan. – BERNAMA


Suami isteri berdepan tali gantung, edar minuman dicampur dadah

MELAKA: Padah menyuntik dadah dalam minuman, sepasang suami isteri didakwa di Mahkamah Majistret Ayer Keroh, hari ini.

Tertuduh, Lee Wui Khang, 34, dan isterinya, Pimanmart Chai Songkram, 30, didakwa atas enam pertuduhan bersama-sama mengedar pelbagai dadah dalam bentuk cecair yang disuntik di dalam minuman kultur dan jus, bulan lalu.

Pasangan yang menetap di Taman Krubong Perdana, Melaka itu mengangguk faham sejurus dibacakan semua pertuduhan itu dan diterangkan jurubahasa di hadapan Majistret Sharda Shienha Mohd Suleiman, lapor Berita Harian pada Khamis.

Bagaimanapun, tiada sebarang pengakuan direkodkan mahkamah bagi pertuduhan mengedar dadah kerana ia di bawah bidang kuasa Mahkamah Tinggi.

Mengikut pertuduhan pertama hingga keenam, mereka dituduh bersama-sama mengedar cecair ketamin anggaran berat (AB) 31,000 mililiter (ml), serbuk ketamin (AB: 229 gram), MDMA (AB: 229 gram), nimetazepam (AB: 144 gram), ketamin (AB: 96.69 gram) dan ketamin (25,100 ml).

Pada masa sama, Wui Khang berdepan pertuduhan berasingan mengedar dadah ketamin berat kasar 3,910 ml di tempat letak kereta di hadapan Pangsapuri Straits Emerald Tower, Jalan Merdeka Garden City, Melaka.

Dilaporkan, kejadian berlaku pada 20 Januari lalu, kira-kira jam 8.10 malam.

Pertuduhan dikemukakan mengikut Seksyen 39B (1) (a) Akta Dadah Berbahaya 1952 dan boleh dihukum berpandukan Seksyen 39B (2) akta sama, jika disabitkan boleh dihukum gantung sampai mati.

Pendakwaan kes dilakukan Timbalan Pendakwa Raya, Fiqri Hakim Zamri, manakala pasangan terbabit masih belum diwakili peguam.

Pendakwaan tidak menawarkan sebarang jaminan kepada tertuduh kerana kesalahan itu tidak boleh diikat jamin sementara menunggu laporan kimia berat sebenar dadah.

Mahkamah menetapkan sebutan semula kes untuk mendapatkan laporan kimia berat dadah dan pengurusan kes pada 15 Mac depan.

Author

Diyana Rahip

View all posts

View all posts


PBM kekal elak pertembungan dengan BN – Zuraida

AMPANG: Parti Bangsa Malaysia (PBM) mengelakkan dari pertembungan dengan Barisan Nasional (BN) pada Pilihan Raya Umum ke-15 (PRU15) nanti.

Presidennya, Datuk Zuraida Kamaruddin berkata, pihaknya bagaimanapun masih memikirkan mekanisme yang sesuai mengelakkan pertembungan dengan BN.

“Kita masih meneliti, kerap juga pertemuan dengan pemimpin BN dilakukan.

“Peringkat BN masih lagi meneliti calon-calon yang akan dikemukakan pada 5 November nanti.

“Baru pagi tadi saya jumpa Presiden BN, Datuk Seri Ahmad Zahid Hamidi berbincang kerjasama dua hala,” katanya kepada media ketika ditemui di Ibu Pejabat PBM, di sini.

Zuraida menyerahkan sebahagian daripada 50,000 keping pelitup muka kepada ahli yang hadir dan selebihnya untuk diedarkan kepada penduduk di Parlimen Ampang khususnya di tempat berkeperluan seperti hospital dan klinik, sekolah serta lapangan terbang.

Justeru, beliau mengharapkan dengan agihan itu, sebagai pembuka jalan untuk jentera parti bekerja dan bertemu pengundi.

Dalam pada itu, Zuraida mengesahkan akan bertanding di Parlimen Ampang, mempertahankan kerusi yang sudah 15 tahun beliau menyumbang bakti.

“Setakat ini, PBM mengekalkan calon tradisi di lima Parlimen dan dua Dewan Undangan Negeri (DUN).

“Semua ada penyandang, calon yang menang, kita semua tempatkan calon yang menang,” katanya.

Author

Tun Puteh Wanti

View all posts

View all posts


Jangan terpedaya panggilan telefon guna nama K-KOMM

KUALA LUMPUR: Orang ramai dinasihatkan agar berwaspada dan tidak terpedaya dengan panggilan telefon daripada individu yang menggunakan nama Kementerian Komunikasi dan Multimedia (K-KOMM).

Ketua Setiausaha K-KOMM Datuk Seri Mohammad Mentek turut meminta orang ramai menyemak kesahihan dengan menghubungi talian rasmi kementerian di 03-89115351, 03-89115188, 03-89115258 atau 03-89115265.

“Selain itu orang ramai dinasihatkan tidak memberi atau mendedahkan sebarang maklumat kepada pemanggil,” katanya dalam kenyataan di sini hari ini.

Sebarang panggilan atau mesej yang disyaki menjurus kepada penipuan perlu dilaporkan terus kepada Pusat Respon Jabatan Siasatan Jenayah Komersial Polis Diraja Malaysia di talian 03-26101559 atau 03-26101599. – BERNAMA


Malaysia atasi Sweden 5-0 di Kejohanan Badminton Remaja Dunia

Malaysia, dalam kumpulan A, mengutip mata pembukaan apabila  pemain perseorangan lelaki negara, Justin Hoh menewaskan  Eric Ramstedt 21-10, 21-10. sebelum menambah mata kedua menerusi pemain perseorangan wanita, Siti Nurshuhaini Azman.

Siti Nurshuhaini mengalahkan Khushi Harakamani 21-12, 21-12.

Beregu lelaki negara, Muhammad Fazriq Mohamad Razif- Wong Vin Sean mengesahkan kemenangan Malaysia apabila menyingkirkan pasangan Victor Morskogen-Daniel Strom, 21-12, 21-9.

Beregu wanita negara, Ong Xin Yee- Carmen Ting terpaksa berhempas pulas selama 50 minit sebelum mengalahkan Elin Ohling-Elin Ryberg, 21-18,17-21, 21-16 manakala mata terakhir diperoleh beregu campuran negara, Bryan Jeremy Goonting-Lee Xin Jie selepas mengatasi Mio Molin-Sofia Stromvall, 21-16, 21-23, 21-15.

Dalam satu lagi perlawanan Kumpulan A, juara bertahan Indonesia mengalahkan Latvia 5-0.

Esok, Malaysia akan berdepan dengan Latvia manakala Indonesia menentang Sweden.

Malaysia akan menentang Indonesia, Rabu ini.

Sebanyak 38 negara dalam lapan kumpulan mengambil bahagian dalam acara berpasukan campuran itu. – BERNAMA


Lelaki meracau, ugut terjun papan tanda 12m lepas isteri minta cerai

KUALA SELANGOR: Selepas tidak dapat menerima keputusan isteri untuk meminta cerai, seorang lelaki bertindak meracau dan berteriak dari atas sebuah papan tanda berketinggian 12 meter (m) di Tasik Puncak Bestari, di sini pada Isnin.

Tidak sekadar itu, lelaki berusia 50-an itu turut cuba mengugut untuk terjun daripada papan tanda berkenaan.

Penolong Pengarah Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mokhtar berkata, pihaknya menerima panggilan berkenaan insiden itu pada pukul 8.35 pagi.

“Sebaik pasukan tiba di lokasi kejadian, mangsa juga mengugut untuk terjun ke bawah,” katanya dalam satu kenyataan.

Menurut Ahmad Mukhlis, sepanjang berada di atas papan tanda itu, mangsa juga meracau dan berteriak kepada anggota bomba.

Katanya, mangsa bagaimanapun dapat ditenangkan selepas dipujuk oleh isteri dan rakan-rakannya selama kira-kira dua jam.

“Lelaki itu kemudian berjaya dibawa turun anggota bomba pada pukul 10.35 pagi,” ujar Ahmad Mukhlis.

Difahamkan, pasangan terbabit berdepan krisis rumah tangga manakala lelaki berkenaan dikatakan lemah semangat selepas isterinya memohon untuk bercerai.

Author

Fazleen Safina Abd Jamil

View all posts

View all posts


Polis sahkan pihak berkuasa Australia rampas 336kg heroin dari Malaysia ke Brisbane

KUALA LUMPUR: Polis Diraja Malaysia (PDRM) mengesahkan Pihak Berkuasa Australia telah berjaya merampas 336 kilogram (kg) dadah jenis heroin yang dibawa masuk dalam sebuah kontena dari Malaysia ke Brisbane, Australia pada 13 Mac lepas.

Setiausaha PDRM, Datuk Noorsiah Mohd Saaduddin berkata, dadah berkenaan dianggarkan bernilai AUD268.8 juta (RM789.56 juta).

“Jabatan Siasatan Jenayah Narkotik Bukit Aman sedang menjalankan siasatan dengan berpandukan maklumat yang diterima dari pihak Polis Persekutuan Australia (AFP) sebelum mengambil sebarang tindakan lanjut,” katanya dalam kenyataan malam ini.

AFP dalam kenyataan minggu lepas memaklumkan, Pasukan Sempadan Australia (ABF) berjaya mengesan dadah berkenaan disorok dalam dua blok konkrit simen yang masing-masing seberat 500kg.

Menurut kenyataan itu, semakan mendapati penghantaran berkenaan diisytiharkan sebagai aksesori panel solar dalam kontena yang tiba 13 Mac lepas di Pelabuhan Brisbane dari Malaysia.

Kenyataan itu memaklumkan, pegawai ABF yang memeriksa kontena berjaya mengesan ratusan bungkusan tersembunyi di dalam blok konkrit simen berkenaan dan keputusan ujian ke atas bahan dalam bungkusan positif dadah jenis heroin. – BERNAMA


‘Bunian pon nangis tengok gambar ni’ – Netizen terkejut tengok gambar ‘wedding’ AI

CYBERJAYA: Baru-baru ini, tular sebuah hantaran yang menunjukkan gambar-gambar perkahwinan yang dihasilkan dengan menggunakan teknologi Kecerdasan Buatan (AI).

Perkongsian di Twitter Januar Haikal melihatkan beberapa keping foto perkahwinan dengan menggunakan teknik AI mencuit hati netizen setelah melihat gambar pakej tersebut yang ditawarkan oleh seorang jurugambar.

Menerusi gambar yang dikongsi tersebut terlihat beberapa foto pengantin dengan busana perkahwinan yang disunting menggunakan teknologi AI.

Namun, apa yang lebih mengejutkan adalah apabila hasil gambar yang disunting itu tidak sama dengan wajah sebenar pengantin terbabit.

Menurut kapsyen yang ditulis oleh Januar Haikal ‘Ada photographer offer pakej wedding photography secara AI dengan harga RM300 just kena bagi gambar passport pasangan, jenis baju, warna dan tema’.

“Terkekek kekek aku tengok, tumpang tanya ni tema dia ke distorted di alam bunian ke?.

“Maka tutuplah semua studio photography di area Tampin dan Jemapoh apabila melihat kualiti gambar sebegini. Habislah photographer tak ada job lepas ni,” tulisnya di Twitter.

Menjengah di ruangan komen rata-rata warga net memberikan reaksi yang pelbagai setelah melihat hasil gambar yang dikongsi oleh pemilik Twitter tersebut.

“Bunian pon nangis tengok gambar macam ni,” tulis netizen.

“Kalau gambar macam ni boleh membawa kepada perceraian ni,” seloroh seorang netizen di ruangan komen itu.

“Ni wedding bertemakan failed plastic surgery ke ni? Kesian rupa pengantin jadi distorted,” luah netizen.

Nampaknya kemajuan tekonologi AI telah berjaya memudahkan kerja-kerja artistik namun orang yang hendak menggunakan teknik AI perlulah mempunyai kemahiran yang setanding supaya hasilnya tidak menjadi bahan ketawa umum.

Oleh: AIN JAPRI (Pelatih USM)

Author

Media Variasi

View all posts

View all posts


Nahas Elmina: CVR mungkin dihantar ke Florida untuk tujuan analisis – Anthony Loke

KUALA LUMPUR: Kotak Perakam Suara Kokpit (CVR) milik pesawat Beechcraft yang terhempas di Bandar Elmina pada Khamis lepas, mungkin terpaksa dihantar kepada pihak pengilang di Florida, Amerika Syarikat, bagi tujuan mendapatkan semula data rakaman tersebut.

Menteri Pengangkutan, Anthony Loke Siew Foke berkata, keputusan itu sedang dipertimbangkan selepas makmal analisis di Singapura dilaporkan gagal untuk mendapatkan rakaman suara 30 minit terakhir sebelum kejadian, dari ‘memory puck’ CVR tersebut.

Loke berkata, pihak Biro Siasatan Kemalangan Udara (BSKU) dijangka akan pulang semula ke ibu negara hari ini, dan akan memberi taklimat tentang situasi tersebut, serta langkah yang perlu dilakukan seterusnya.

“Pagi ini saya telah mendapat laporan dari ketua BSKU, bahawa makmal di Singapura juga tidak dapat keluarkan voice data tersebut. Jadi ada beberapa isu teknikal. Ada kekangan yang tidak membenarkan atau tidak dapat keluarkan rakaman tersebut. Jadi ketua BSKU akan balik petang ini, akan beri penjelasan kepada saya, dan susulan itu kita mungkin akan hantar “memory puck tersebut” ke Florida untuk dianalisis.”

“Sekarang ini paling kritikal CVR tersebut. Sehingga kita berjaya ‘retrieve data’ dari CVR tersebut, kita belum lagi dapat membuat kesimpulan awal. ‘Memory puck’ itu sudah dikeluarkan, dan masih dalam keadaan yang boleh kata baik, cuma kita tak tahu apa masalah tak dapat ‘download data’ itu kembali,” katanya lagi.

Beliau berkata demikian kepada sidang media selepas merasmikan Seminar Keselamatan Penerbangan 2023 di ibu negara, pada Selasa.

Sebelum ini media melaporkan, Malaysia menghadapi kesukaran untk mendapatkan data rakaman berkenaan, kerana CVR tersebut berada dalam keadaan tidak sempurna, dan hangus terbakar.

Dalam pada itu, Loke berkata, Malaysia buat masa ini tidak mempunyai kebolehan untuk membuat analisis sendiri ekoran wujud kekangan tertentu, termasuk peralatan yang tidak mencukupi.

“Peralatan seperti ini memang perlukan pelaburan, dan kita cuba memperolehi peralatan ini. Tetapi bila dalam keadan kecemasan, kita perlu tindakan segera, jadi terpaksa untuk dapatkan bantuan mana-mana pihak yang mampu.

“Dalam dunia penerbangan, kita kena faham tak ada satu pun negara yang boleh buat semuanya. We need to have collaboration. Itu sebabnya pihak penerbangan ada kerjasama di peringkat serantau dan antarabangsa.

“Bila ada insiden, kita sering bekerjasama. Inilah yang disebut ‘aviation diplomatic’. Bukan soal ego atau nasional masing masing. Saya harap tidak ada tuduhan atau anggapan mengapa tak buat dalam negara. Kalau dah boleh buat, sudah tentu kita buat,” katanya lagi.

Loke berkata, berdasarkan garis panduan Annex 13, di bawah Pertubuhan Penerbangan Awam Antarabangsa (ICAO), laporan siasatan awal perlu dikeluarkan dalam tempoh 30 hari dari tarikh insiden.

Nahas yang mengejutkan negara itu, telah mengorbankan 10 nyawa, termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang Datuk Seri Johari Harun.

Turut berada dalam pesawat itu ialah juruterbang Shahrul Kamal Roslan, 41, dan pembantu juruterbang Heikal Aras Abdul Azim, 45, serta lima penumpang iaitu Muhammad Taufik Mohd Zaki, 37, Khairil Azwan Jamaludin, 43, Shaharul Amir Omar, 49, Mohammad Naim Fawwas Mohamed Muaidi, 35, dan Idris Abdul Talib @ Ramali, 41.

Dua lagi adalah orangawam iaitu penunggang p-hailing Muhammad Hafiz Muhammad Salleh, 32, dan pemandu e-hailing Sharipudin Shaari, 51, yang melalui kawasan kejadian. – Astro Awani

Author

Media Variasi

View all posts

View all posts


KBS akan terus sokong Zii Jia

KUALA LUMPUR: Kementerian Belia dan Sukan (KBS) memberi jaminan akan terus menyokong jaguh perseorangan lelaki profesional negara Lee Zii Jia.

Timbalan Menterinya, Adam Adli Abd Halim berkata, kementerian memahami situasi dialami Zii Jia ketika ini kerana sudah menjadi lumrah bagi setiap atlet yang mempunyai pasang surutnya.

“Saya percaya Zii Jia sebagai atlet yang banyak berjuang dalam kejohanan dan kebiasaannya (kalah menang) itu cabaran serta asam garam sebagai atlet.

“Bagaimanapun, kita yakin Zii Jia ada semangat kuat. Kita nak lihat Zii Jia bangkit sebagai salah seorang yang kita sandarkan harapan untuk ke Sukan Olimpik 2024 nanti,” katanya.

Beliau berkata demikian kepada pemberita selepas majlis pengumuman penajaan oleh Co-opbank Pertama (CBP) dan pelantikan duta Kuala Lumpur Golf and Country Club kepada dua pemain boling wanita negara Siti Safiyah Amirah Abdul Rahman dan Natasha Roslan di sini hari ini.

Selepas disingkirkan pemain India Lakshya Sen 21-17, 21-13 pada pusingan pembukaan Terbuka Indonesia 2023 semalam, pemain ranking ke-11 dunia itu mengambil keputusan untuk berehat sementara waktu bagi mendapatkan semula motivasi, susulan prestasi merudum dipamerkannya sejak akhir-akhir ini.

Ditanya sama ada Zii Jia berdepan risiko digugurkan daripada Road to Gold (RTG), Adam Adli berkata pemain kelahiran Kedah itu akan diberi ruang untuk kekal dalam program tersebut dan pastinya dibantu jawatankuasa RTG bagi mereka meneliti segala kesulitan dihadapi juara All England 2021 itu.

Beliau berkata, kesemua permasalahan lain dihadapi atlet tersenarai dalam program bertujuan memburu emas Olimpik sulung negara termasuk bagi mereka yang terkeluar daripada ranking 10 terbaik juga akan dibincangkan dalam satu mesyuarat RTG minggu depan.

Sebelum ini, jawatankuasa RTG menetapkan dua kriteria utama bagi atlet tersenarai dalam program tersebut dan berpotensi menyumbang emas pertama negara di Sukan Olimpik 2024 iaitu pemenang pingat temasya Sukan Olimpik Tokyo 2020 selain tersenarai dalam kedudukan 10 terbaik dunia.

Bagaimanapun, Zii Jia kini sudah terkeluar daripada senarai kelompok 10 pemain terbaik dunia manakala juara Terbuka Perancis 2022 Pearly Tan-M. Thinaah berada dalam kedudukan ke-12 beregu wanita dunia dan beregu campuran profesional Tan Kian Meng-Lai Pei Jing pula jatuh ke tangga ke-18.

Ketiga-tiga wakil badminton negara itu merupakan sebahagian daripada 15 atlet terpilih ke dalam RTG April lepas yang turut melibatkan jaguh berbasikal trek Datuk Mohd Azizulhasni Awang dan ratu terjun Datuk Pandelela Rinong.

Sementara itu, Adam Adli berharap agar penajaan CBP kepada Siti Safiyah Amirah dan Natasha akan mencetus inspirasi kepada syarikat korporat mahupun pihak luar untuk menaja atlet serta turut serta membangunkan industri sukan tanah air. – BERNAMA


PRU15: Calon sama di Parlimen, DUN sudah tidak relevan?

KUALA LUMPUR: Sudah tiba masanya untuk parti politik ‘berganjak’ dari norma lama dengan meletakkan calon sama untuk bertanding di kerusi Parlimen dan Dewan Undangan Negeri (DUN) dalam Pilihan Raya Umum ke-15 (PRU15).

Pensyarah Kanan Sains Politik Universiti Kebangsaan Malaysia, Dr Jamaie Hamil berpendapat strategi meletakkan muka sama bagi kedua-dua kerusi sudah tidak relevan lagi ketika ini kerana hampir semua individu dalam parti berminat untuk bertanding dalam pilihan raya dan mungkin wujud rasa tidak puas hati sekiranya ahli parti tidak tercalon dalam PRU15.

Beliau berkata kebiasaannya, calon yang bertanding di kerusi Parlimen dan DUN merupakan calon heavyweight iaitu calon penting di sesebuah parti dan merasakan boleh mendapat kemenangan besar di kedua-dua kerusi.

“Kalau bagi parti Barisan Nasional (BN) sekitar 80-an dan 90-an,  mereka biasa meletakkan calon di kedua-dua kerusi namun selepas itu sudah jarang. Ia kerana pengagihan kerusi (antara BN) bermasalah, dan kalau satu calon bertanding dua kerusi, peluang orang lain untuk bertanding itu sudah tertutup.

“Tetapi kalau parti seperti DAP, PKR dan PAS, mereka boleh letakkan calon di kedua-dua kerusi kerana pemimpin mereka tidak ramai, (atau) calon yang boleh menang tidak ramai, jadi mereka berani untuk meletakkan calon (sama),” katanya ketika dihubungi Bernama.

Memberi contoh BN, beliau berkata sekiranya calon yang sama diletakkan untuk bertanding di kedua-dua kerusi, ia mungkin akan menimbulkan rasa tidak puas hati yang boleh menimbulkan tindakan protes dan boikot parti dan akhirnya menyebabkan parti itu kalah.

“Dalam keadaan sekarang yang saya nampak, yang relevan atau sentiasa mendapat kemenangan dengan meletakkan calon sama adalah DAP dan PAS. Saya setuju bahawa tidak semua parti itu sesuai untuk melakukan strategi meletakkan calon sama untuk Parlimen dan DUN,” katanya.

Antara figura politik yang menyandang jawatan di kerusi Parlimen dan DUN adalah Presiden PAS Tan Sri Abdul Hadi Awang iaitu Parlimen Marang yang ‘dipertahankan’ sehingga kini sejak tahun 1986 dan sebagai Ahli Dewan Undangan Negeri (ADUN) Rhu Rendang dari 1986 juga, sebelum melepaskan kerusi itu pada PRU14.

Selain itu, veteran DAP Lim Kit Siang pula pernah memikul tanggungjawab sama di lima negeri berbeza sebagai Ahli Parlimen (MP) antaranya di Pulau Pinang, Perak dan Johor dan ADUN di Pulau Pinang dan Melaka.

Lim yang juga penyandang Parlimen Iskandar Puteri pernah memenangi kerusi Parlimen Kota Melaka dan DUN Kubu (Melaka) pada PRU4 tahun 1974, namun pada PRU5 yang diadakan tahun 1978, beliau ‘beralih angin’ dan memenangi Parlimen Petaling namun mempertahankan DUN Kubu.

Selain itu, Timbalan Presiden Bersatu Datuk Seri Ahmad Faizal Azumu pula merupakan penyandang Parlimen Tambun dan DUN Chenderiang di Perak pada PRU14.

Bagi bekas Perdana Menteri dan juga Presiden Bersatu Tan Sri Muhyiddin Yassin, beliau merupakan penyandang Parlimen Pagoh sejak 1978 yang dimenangi atas tiket BN ketika itu. Di peringkat DUN Johor pula, Muhyiddin pernah menjadi ADUN Bukit Serampang (1986 dan 1990) bagi dua penggal dan memenangi kerusi Gambir pada PRU14.

Senada dengan Jamaie, penganalisis politik Datuk B. Anbumani berkata bagi PRU15, parti politik perlu tekad dan terbuka untuk meletakkan muka baharu di Parlimen dan DUN bagi memberikan lebih peluang kepada anak tempatan terutamanya di DUN.

“Parti jangan bersifat sombong dengan meletakkan calon sama di kedua-dua kerusi di DUN, kita perlu beri keutamaan kepada anak tempatan.

“Kita mahukan MP dan ADUN berikan perkhidmatan terbaik kepada rakyat kerana masalah rakyat semakin mencabar selain berdepan banyak isu ekonomi,” katanya.

Dari segi aspek pembahagian tugas seorang ahli politik sebagai MP dan ADUN, Anbumani berkata perkara itu sememangnya membebankan kerana menggalas dua tanggungjawab berat.

“Memang ada situasi mereka tidak beri perhatian sepenuhnya, ada yang terpaksa hadir ke sidang DUN, pada masa sama terpaksa bergegas ke Parlimen untuk hadiri sidang Dewan Rakyat kerana Parlimen memerlukan pemerhatian menyeluruh.

“Untuk parti politik, mereka perlu terima hakikat bahawa dulu lain dan zaman sudah berubah sekarang. Mereka perlu lebih terbuka sekiranya mahu menambat (hati) generasi muda,” katanya. – BERNAMA


Tengku Zafrul tewas, Dr Dzul berjaya pertahan kerusi Parlimen Kuala Selangor

CYBERJAYA: Calon PH Parlimen Kuala Selangor, Dr Dzulkefly Ahmad berjaya mempertahankan kerusinya dalam Pilihan Raya Umum ke-15 (PRU15).

Beliau menang dengan 31,033 undi yang berjaya diraih mengalahkan pesaingnya calon BN Parlimen Kuala Selangor, Tengku Zafrul Abdul Aziz yang meraih 30,031 undi.

Manakala calon PN Parlimen Kuala Selangor, Mohd Noor Mohd Sahar dengan 23,639 undi dan calon Pejuang Parlimen Kuala Selangor, Mohd Shaid Rosli dengan 1,778 undi.

Author

Faridah Amiratul

View all posts

View all posts


Kes pecah rumah: Reman bekas pemain bola sepak, rakan disambung 7 hari

PONTIAN: Bekas pemain bola dan rakannya yang ditahan polis selepas disyaki terbabit kes pecah rumah pada minggu lalu, disambung reman selama tujuh hari lagi.

Ketua Polis Daerah Pontian, Superintenden Mohamad Shofee Tayib berkata, kebenaran lanjutan reman terhadap kedua-dua suspek itu dikeluarkan Mahkamah Majistret Pontian pada Isnin.

“Kedua-dua suspek disambung reman bagi membantu siasatan mengikut Seksyen 457 Kanun Keseksaan.

“Reman ke atas seorang lagi suspek yang kini menerima rawatan akan dimohon di Hospital Pontian pada petang ini. Suspek difahamkan akan keluar wad pada petang ini,” katanya seperti dilapor Sinar Harian hari ini.

Ketiga-tiga suspek berusia 28 hingga 33 tahun itu sebelum ini direman bermula 4 Julai hingga Isnin.

Sebelum itu, media melaporkan seorang bekas pemain bola sepak yang dipercayai pernah beraksi untuk beberapa pasukan utama Liga Super ditahan selepas terbabit kes pecah rumah dalam kejadian di Benut pada 3 Julai lalu.

Menurut sumber, suspek yang berusia 33 tahun itu diberkas selepas melakukan jenayah pecah rumah sehingga menyebabkan mangsa mengalami kerugian puluhan ribu ringgit.

Lelaki terbabit diberkas polis selepas dilihat berada dalam keadaan mencurigakan sebelum mendapati dia disyaki terbabit dengan kejadian pecah rumah.

Mengikut rekod, bekas pemain bola sepak terbabit pernah beraksi bersama beberapa pasukan gergasi Liga Super di selatan dan utara tanah air.

Malah, dia juga pernah berkelana ke Liga Thailand selama dua tahun selain turut menjalani pemilihan bersama kelab berpangkalan di Jepun.

Kali terakhir dia beraksi bersama pasukan Liga Super adalah pada 2018 bersama kelab berpangkalan di utara tanah air sebelum bekas pemain itu dikatakan menukar haluan dengan bermain bersama skuad Liga M3.

Authors

Media Variasi

View all posts

Diyana Rahip

View all posts

View all posts

View all posts


Sarawak mungkin perkenal mata wang sendiri jika ekonomi terus tidak stabil – Nanta

SHAH ALAM: Menteri Kerja Raya, Datuk Seri Alexander Nanta Linggi membayangkan kemungkinan Sarawak bakal memperkenalkan mata wang sendiri susulan ekonomi yang tidak menentu di Malaysia.

Beliau berkata, ia antara langkah yang boleh dipertimbangkan jika ekonomi kurang memberangsangkan berterusan.

“Jika ekonomi Sarawak begitu baik namun ekonomi negara sebaliknya, mungkin negeri ini akan mempunyai mata wang sendiri.

“Saya berharap orang ramai tidak menggelarnya pengkhianat negara. Tetapi saya bercakap dengan serius. Jika kita begitu baik dalam membangunkan ekonomi, secara pengiraan ekonomi negara sepatutnya kukuh,” katanya.

Beliau berkata demikian ketika siaran podcast khas dengan Bual Studio dan Reka Sound untuk Merdeka dan Hari Malaysia bertajuk ‘Dari Malaya ke Malaysia: 60 Tahun’.

Nanta yang juga Setiausaha Agung Gabungan Parti Sarawak (GPS) menegaskan bahawa pendapatan keseluruhan termasuk ekonomi Sarawak meningkat tetapi perlu menganalisis dengan lebih terperinci tahap kehidupan rakyat sebelum melaksanakannya.

“Jika Sarawak lebih baik daripada yang lain, kenapa tidak (perkenalkan mata wang sendiri)? Ini yang saya cuba tekankan.

“Bagaimanapun, apabila meneliti pendapatan per kapita, ternyata masih terdapat kawasan di mana rakyat terus mengalami kemiskinan,” ujarnya.

Dalam pada itu, Nanta juga menyatakan bahawa Sarawak diketuai oleh Premier Sarawak, Tan Sri Abang Johari Tun Openg merupakan pemimpin yang kuat dan berkebolehan dalam melonjakkan ekonomi negeri itu ke tahap yang lebih tinggi.

Pada Julai, Abang Johari memaklumkan negeri kenyalang itu kini diiktiraf sebagai antara berpendapatan tinggi berdasarkan data terkini Bank Dunia.

Menurut Ketua Ahli Ekonomi Malaysia Bank Dunia, Dr Apurva Sanghi, Sarawak kini sebuah negeri berpendapatan tinggi kerana pendapatan negara kasar (GNI) per kapitanya melebihi AS$13,205 (RM61,608). – Sinar Harian

Author

Media Variasi

View all posts

View all posts